
A. Všeobecná časť

Ministerstvo spravodlivosti Slovenskej republiky (ďalej len „ministerstvo spravodlivosti“) predkladá do medzirezortného pripomienkového konania návrh zákona, ktorým sa mení a dopĺňa zákon č. 161/2015 Z. z. Civilný mimosporový poriadok v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Návrh zákona bol vypracovaný na základe Plánu legislatívnych úloh vlády Slovenskej republiky na rok 2025. Jednotiacim kritériom pre navrhované zmeny a doplnenia je rešpektovať programové vyhlásenie vlády, ktoré vyžaduje navrhovať a prijímať také opatrenia, ktoré obmedzia prieťahy v konaní a posilnia vymáhateľnosť práva. 

V roku 2015 boli prijaté v rámci rekodifikácie civilného procesu tri nové procesné kódexy, ktorú sú účinné od 1. júla 2016. Predkladateľ má za to, že takmer 11 rokov účinnosti nových pravidiel civilného procesu je dostatočne dlhá doba na to, aby došlo k vyhodnoteniu efektivity pôvodne prijatej právnej úpravy vo všeobecnej rovine. Prvým procesným kódexom, ktorý bol podrobený hĺbkovej analýze a širšej odbornej diskusii, a ktorý sa predkladá do legislatívneho procesu, je Civilný mimosporový poriadok. 

Civilný mimosporový poriadok bol k dnešnému dňu novelizovaný celkom 11-krát. Postupne – počnúc rokom 2019 – sa v Civilnom mimosporovom poriadku riešili vybrané otázky práva obchodných spoločností (likvidácia, premeny, insolvenčný register, zjednodušené zakladanie spoločností), občianskeho práva (vydržanie, obnova konania, rodinný sudca, cezhraničné konanie atď.), organizácie súdov (súdna mapa) a posilnenia Komisára pre deti v konaní.  Všetky doterajšie novelizácie riešili parciálne otázky, bez všeobecnejšieho vzhľadu na právnu úpravu a poznatky aplikačnej praxe, ktoré by zohľadňovali doterajšiu skúsenosť súdov a účastníkov konania. 

Preto základným východiskom predkladaného návrhu zákona je snaha reflektovať poznatky aplikačnej praxe plynúce z doterajšej skúsenosti s aplikáciou Civilného mimosporového poriadku. Okrem návrhov dotknutých aktérov mimosporového konania (najmä súdov), predkladateľ pri príprave návrhu zákona vychádzal aj z metodických výstupov projektovej aktivity Implementácia opatrení na podporu reformy štruktúry a optimalizácie procesov v rodinnoprávnej agende,[footnoteRef:1]) ako aj z Koncepcie činnosti Centra právnej pomoci na roky 2024 – 2026 schválenej vládou uznesením č. 471/2023.[footnoteRef:2]) Predkladateľ bral do úvahy aj poznatky prokuratúry prezentované v Správe generálneho prokurátora Slovenskej republiky o činnosti prokuratúry a poznatkoch prokuratúry o stave zákonnosti v Slovenskej republike za rok 2022.[footnoteRef:3]) Návrh zákona taktiež reaguje aj na uznesenie Súdnej rady Slovenskej republiky č. 461/2024 týkajúce sa novelizácie Civilného mimosporového poriadku.[footnoteRef:4]) Okrem toho vhodným zdrojom boli aj doterajšie legislatívne procesy k novelizácii Civilného mimosporového poriadku,[footnoteRef:5]) ktoré častokrát priniesli pripomienky nad rámec vtedy navrhovaných úprav tohto procesného kódexu, a ktoré boli „ponechané“ na neskoršie novelizácie globálnejšieho charakteru. [1: ) https://www.justice.gov.sk/agenda-ministerstva/rodinnopravna-agenda/ ]  [2: ) https://rokovania.gov.sk/RVL/Material/29851/1. ]  [3: ) https://www.genpro.gov.sk/spravy-o-cinnosti/sprava/sprava-generalneho-prokuratora-slovenskej-republiky-o-cinnosti-prokuratury-a-poznatkoch-prokuratury-o-stave-zakonnosti-v-slovenskej-republike-za-rok-2022/ ]  [4: )  https://www.sudnarada.gov.sk/data/files/2247_uzn_461_2024_-podnety_a_navrhy_novel_cmp.pdf ]  [5: ) Napríklad: https://www.slov-lex.sk/elegislativa/legislativne-procesy/SK/LP/2022/127 ] 


Príprava návrhu zákona prebiehala v dvoch základných líniách. V nadväznosti na závery prezentované v Metodike „Participačné práva dieťaťa“[footnoteRef:6]) ministerstvo spravodlivosti pristúpilo v roku 2024 k zriadeniu medzirezortnej pracovnej skupiny, ktorej úlohou bolo nadviazať na závery a odporúčania prezentované v metodike a analyzovať nedostatky súčasnej právnej úpravy a aplikačnej praxe v oblasti kolízneho opatrovníctva. V pracovnej skupine mali okrem ministerstva spravodlivosti zastúpenie Asociácia rodinných sudcov, Ministerstvo práce, sociálnych vecí a rodiny Slovenskej republiky, Ústredie práce, sociálnych vecí a rodiny Slovenskej republiky, Generálna prokuratúra Slovenskej republiky, Úrad komisára pre deti, Centrum právnej pomoci, Slovenská advokátska komora a Právnická fakulta Univerzity Komenského. Druhú líniu predstavovala ďalšia pracovná skupina zameraná na prehodnotenie právnej úpravy mimosporového konania v globálnom význame, ktorú popri zástupcoch ministerstva spravodlivosti tvorili zástupcovia okresných súdov, krajských súdov, Najvyššieho súdu Slovenskej republiky, Súdnej rady Slovenskej republiky, Asociácie rodinných sudcov, Združenia sudcov Slovenska, Slovenskej advokátskej komory a Notárskej komory Slovenskej republiky. Výstupy oboch pracovných skupín predkladateľ spojil do jedného uceleného návrhu zákona.   [6: ) https://www.justice.gov.sk/dokumenty/2024/01/Metodika-Participacne-prava.pdf  ] 


Návrh zákona má ambíciu racionalizovať mimosporový proces. Na tento účel tam, kde je to vhodné, predkladateľ volí výraznejšie odklony od doterajšej subsidiárnej aplikácie Civilného sporového poriadku v mimosporových konaniach (napríklad vylúčenie repliky a dupliky) alebo naopak, pripodobňuje mimosporové konanie civilnému sporovému konaniu (rozhodovanie o trovách konania, lehoty na písomné vyhotovenie rozsudkov, či odročovanie pojednávania na účely vyhlásenia rozsudku). Odklony od pôvodnej právnej úpravy v Občianskom súdnom poriadku, ktoré priniesla rekodifikácia, sa neukázali vždy ako vhodné riešenia, preto v niektorých otázkach predstavuje návrh zákona návrat k pôvodnej úprave Občianskeho súdneho poriadku. Okrem toho sa v návrhu zákona prepracovávajú niektoré inštitúty ako celok (procesné opatrovníctvo, miestna príslušnosť, výkon rozhodnutia). Návrhom zákona sa ďalej rozširuje matéria Civilného sporového poriadku o niektoré nové inštitúty ako informatívne stretnutie rodičov, vyšší súdny úradník-koordinátor, či podporná činnosť súdneho psychológa, a to v nadväznosti na Metodiku „Princípy a priebeh konania multidisciplinárneho prístupu súdu v rodinnoprávnej agende“.[footnoteRef:7]) Návrh, inšpirovaný už súčasne platnou a účinnou právnou úpravu obsiahnutou v Exekučnom poriadku, súčasne zavádza nové tzv. donucovacie opatrenia pri výkone rozhodnutia vo veciach maloletých, ktoré majú za cieľ zefektívniť výkon rozhodnutia a ich základnou funkciou je najmä prevencia a samozrejme s tým spojená motivácia na dobrovoľné plnenie povinnosti, nakoľko ako je všeobecne známe, ukladanie pokút samo o sebe nie je dostatočne účinné. [7: ) https://www.justice.gov.sk/dokumenty/2024/01/Metodika-Principy-a-priebeh-konania.pdf  ] 


Z hľadiska obsahového vymedzenia návrhu zákona sa právna úprava zameriava hlavne na oblasť rodinnoprávnej agendy a poručenskej agendy, ktorá tvorí dominantnú časť návrhu zákona. Druhú skupinu zmien predstavujú zmeny v oblasti dedičského konania. Tretiu skupinu tvoria niektoré dielčie úpravy v oblasti týkajúcej sa problematiky prípustnosti prevzatia a držania v zdravotníckom zariadení, súdnych úschov a práva obchodných spoločností, pričom  predkladateľ poznamenáva, že požiadavky aplikačnej praxe v tejto oblasti sa sústredili do iných návrhov zákonov – nový zákon o obchodnom registri[footnoteRef:8]) a novelizácia zákona o konkurze a reštrukturalizácii.[footnoteRef:9])  [8: ) https://www.slov-lex.sk/elegislativa/legislativne-procesy/SK/LP/2025/129 ]  [9: ) https://www.slov-lex.sk/elegislativa/legislativne-procesy/SK/LP/2025/127 ] 


V oblasti rodinnoprávnej agendy možno navrhované zmeny z vecného hľadiska zhrnúť nasledovne:
· precizovanie právnej úpravy vykonania pojednávania mimo sídla odvolacieho súdu, 
· prehodnotenie inštitútu rodinného sudcu, 
· podrobnejšia úprava využívania videokonferencie v konaní pred súdom, 
· zákonná úprava niektorých prvkov multidisciplinárneho prístupu súdu v rodinnoprávnej agende (informatívne stretnutie rodičov, vyšší súdny úradník-koordinátor, podporná činnosť súdneho psychológa),
· obmedzenie subsidiárneho použitia Civilného sporového poriadku (najmä vylúčenie repliky a dupliky v konaní pred súdom prvej inštancie a po podaní odvolania),
· zavedenie možnosti odročenia pojednávania na verejné vyhlásenie rozsudku, 
· predĺženie lehoty na písomné vypracovanie rozsudku,
· rozšírenie možnosti súdu priznať rozhodnutiu predbežnú vykonateľnosť, 
· priblíženie úpravy rozhodovania o výške trov konania civilnému sporovému konaniu, 
· nová úprava miestnej príslušnosti súdu prvej inštancie vo veciach starostlivosti súdu o maloletých,
· inštitucionálne oddelenie výkonu opatrení sociálnoprávnej ochrany detí a sociálnej kurately metódami, technikami a postupmi najmä sociálnej práce a  procesného zastupovania detí v súdnych konaniach a pri právnych úkonoch,
· zjednodušenie rozhodovania v prípade dohody rodičov, 
· prehodnotenie právnej úpravy neodkladných opatrení s cieľom racionalizácie konania o nich,
· prehodnotenie právnej úpravy výkonu rozhodnutia vo veciach starostlivosti súdu o maloletých,
· zavedenie donucovacích opatrení pri výkone rozhodnutia vo veciach starostlivosti súdu o maloletých (zadržanie vodičského preukazu, zadržanie osvedčenia o vozidle).

V oblasti dedičskej agendy možno navrhované zmeny z vecného hľadiska zhrnúť nasledovne:
· neprípustnosť odvolania proti rozhodnutiu notára, ktorým sa upravuje vedenie konania, 
· schvaľovanie úkonov maloletého dediča súdom,
· prehodnotenie právnej úpravy rozsahu poverenia notára v dedičskom konaní,
· precizovanie úpravy dedičských sporov,
· precizovanie speňažovania majetku v rámci likvidácie dedičstva,
· prehodnotenie právnej úpravy rozvrhu výťažku v dedičskom konaní.

Okrem samotnej novelizácie Civilného mimosporového poriadku návrh zákona obsahuje aj novelizácie súvisiacich zákonov, pričom ide o vyvolané novelizácie. Dotknutými zákonmi sú zákon Slovenskej národnej rady č. 71/1992 Z. z. o súdnych poplatkoch a poplatku za výpis z registra trestov v znení neskorších predpisov, zákon č. 549/2003 Z. z. o súdnych úradníkoch v znení neskorších predpisov, zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, zákon č. 36/2005 Z. z. o rodine a o zmene a doplnení niektorých zákonov v znení neskorších predpisov, zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov a zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona  č. 455/1991 Zb. o živnostenskom podnikaní (živnostenský zákon) v znení neskorších predpisov.

Všetky vyššie uvedené návrhy na zmenu a doplnenie dotknutých zákonov sú podrobne odôvodnené v osobitnej časti dôvodovej správy. 

Účinnosť návrhu zákona sa navrhuje od 1. júla 2027. Takto navrhovaná účinnosť zohľadňuje predpokladanú dĺžku legislatívneho procesu, ako aj dostatočnú legisvakančnú lehotu. Návrh zákona obsahuje nevyhnutné prechodné ustanovenia s cieľom jednoznačným spôsobom vyriešiť kolíziu doterajšej právnej úpravy a novej právnej úpravy v prebiehajúcich konaniach.  

Návrh zákona nemá vplyv na životné prostredie a na informatizáciu spoločnosti. Návrh zákona ma pozitívny vplyv na podnikateľské prostredie. Navrhovaná právna úprava bude mať pozitívny vplyv na manželstvo, rodičovstvo a rodinu, ďalej vplyv na služby verejnej správy, ako aj pozitívny sociálny vplyv. Návrh zákona bude mať negatívny vplyv na rozpočet verejnej správy. Tieto vplyvy sú popísané v analýze vplyvov na manželstvo, rodičovstvo a rodinu, v analýze sociálnych vplyvov, analýze na podnikateľské prostredie, v analýze vplyvov na služby verejnej správy pre občana a na procesy služieb vo verejnej správe a v analýze vplyvov na rozpočet verejnej správy, na zamestnanosť vo verejnej správe a financovanie návrhu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie.

Návrh zákona nie je predmetom vnútrokomunitárneho pripomienkového konania.
  




B. Osobitná časť


K čl. I
(Civilný mimosporový poriadok)

K bodu 1 (§ 3 ods. 7)

Navrhuje sa precizovanie doterajšej právnej úpravy vykonávania pojednávania mimo sídla odvolacieho súdu, a to spôsobom, že sa odstráni obligatórnosť tohto postupu zavedená v § 3 ods. 7. Podľa novej právnej úpravy pôjde o možnosť na strane súdu, ktorej využitie je podmienené aktivitou účastníkov konania. Posudzovanie otázky vážnych dôvodov je na strane súdu, ktorý ich musí vyhodnotiť. O vážne dôvody pôjde najmä v prípadoch, ak sociálne pomery alebo zdravotný stav účastníkov konania neumožňuje vycestovanie do sídla odvolacieho súdu.    

K bodu 2 (§ 6 ods. 1)

Navrhuje sa zúžiť okruh subjektov, ktoré musí súd upovedomiť o tom, že nie je príslušný na prejednanie veci a že vec bola postúpená príslušnému súdu. Po vzore úpravy v Civilnom sporovom poriadku (§ 43 ods. 1) sa navrhuje, aby v prípade, ak súd zistí, že nie je príslušný, bezodkladne postúpil vec príslušnému súdu bez rozhodnutia a upovedomil o tom len navrhovateľa s tým, že ďalšieho účastníka bude súd upovedomovať len vtedy, ak mu už bol doručený návrh na začatie konania alebo uznesenie o začatí konania. 

V aplikačnej praxi týmto spôsobom vo väčšine prípadov súd postupuje nové návrhy na začatie konania (prípadne iné listiny zo strany súdu). Z poznatkov z aplikačnej praxe sa javí, že nie je daný praktický relevantný dôvod na to, aby v civilnom mimosporovom konaní súd musel (na rozdiel od civilného sporového konania) informovať v tomto prípade o postupe všetkých účastníkov konania a to v čase, keď im samotným ešte nebol doručený ani návrh na začatie konania, prípadne iné listiny zo strany súdu. Zo strany súdu ide v danom štádiu skôr o nadbytočný administratívny úkon resp. formálnu povinnosť súdu.

V civilnom sporovom konaní, ak súd zistí, že nie je príslušný, bezodkladne postúpi spor príslušnému súdu bez rozhodnutia a upovedomí o tom žalobcu; žalovaného upovedomí len vtedy, ak mu už bola doručená žaloba (§ 43 Civilný sporový poriadok).

Zámerom navrhovaného zúženia okruhu subjektov, ktorých musí súd podľa platnej právnej úpravy upovedomiť o tom, že nie je príslušný na prejednanie veci a že vec bola postúpená príslušnému súdu, je najmä prispieť k efektívnejšiemu a pružnejšiemu postupu zo strany súdu a teda k plynulejšiemu súdnemu konaniu ako takému bez zbytočných administratívnych prieťahov.

K bodu 3 (§ 6a ods. 1)

	V súlade s cieľmi právnej úpravy spôsobu prideľovania vecí v poručenskej agende, t. j. mať jedného sudcu pre všetky konania, ktoré sa týkajú toho istého maloletého dieťaťa až do dosiahnutia jeho plnoletosti alebo jeho plnorodých súrodencov sa navrhuje spresnenie právnej úpravy, ktorá má svoje odzrkadlenie v požiadavke nevyhnutnosti poskytnutia primárnej právnej ochrany maloletému dieťaťu. Práve z uvedeného dôvodu sa ustanovuje, že táto úprava sa má vzťahovať len na maloleté dieťa alebo jeho maloletých súrodencov. V prípade plnoletých osôb, ktoré sú síce plnorodými súrodencami maloletého, sa majú použiť ustanovenia o náhodnom prideľovaní veci, keďže tieto osoby už majú plnú procesnú spôsobilosť. 


K bodu 4 (§ 6a ods. 2)

Znenie odseku 2 sa navrhuje s ohľadom na požiadavky aplikačnej praxe explicitne precizovať situácie, kedy sa návrh na začatie konania v poručenskej agende prideľuje na miestne príslušnom súde náhodným výberom. 

Špecifikujú sa dve situácie, kedy nie je možné postupovať podľa pravidla v odseku 1 a to z dôvodu:
a) zmeny v obsadení súdu sudcami, alebo
b) zmeny agendy sudcu, ktorá tvorí prevažujúci obsah jeho rozhodovacej činnosti. 

Z hľadiska teórie práva je vhodné vo všeobecnosti doplniť, že navrhovaná zmena rešpektuje ústavný princíp práva na zákonného sudcu, ktorý je garantovaný v čl. 48 ods. 1 Ústavy Slovenskej republiky. Na strane druhej súčasne platí, že princíp náhodného prideľovania vecí však nemožno vykladať ako absolútny. V rámci organizácie súdnej moci je nevyhnutné vytvárať aj také procesné mechanizmy, ktoré umožnia zabezpečiť efektívne fungovanie súdov, primerané rozdelenie pracovnej záťaže medzi sudcov, ako aj zohľadnenie špecializácie sudcov pri rozhodovaní určitej agendy. Zákonodarca preto môže v zákone ustanoviť aj určité legálne a ústavne konformné výnimky zo zásady náhodného prideľovania vecí, ktoré sú založené na objektívnych kritériách a nevytvárajú priestor na svojvoľné určovanie sudcu v konkrétnej veci. Pri posudzovaní ústavnej konformnosti je potrebné vychádzať z princípu proporcionality, ktorý predstavuje štandardný nástroj posudzovania ústavnosti zákonných zásahov. V rámci testu proporcionality ako takého sa posudzuje, či sledovaný cieľ právnej úpravy je legitímny, či je navrhované opatrenie spôsobilé tento cieľ dosiahnuť, či neexistujú menej obmedzujúce prostriedky na dosiahnutie rovnakého cieľa a či prínos sledovaného opatrenia prevažuje nad prelomením všeobecného pravidla. Navrhovaná zmena sleduje legitímny cieľ zabezpečenia riadneho a efektívneho fungovania súdov a zároveň zachovania transparentného a objektívneho systému určovania zákonného sudcu. Navrhovaný mechanizmus je právne relevantne spôsobilý tento cieľ dosiahnuť a zároveň rešpektovať požiadavku minimalizácie zásahu do všeobecného princípu náhodného prideľovania vecí. Pravidlá v odseku 2 budú ustanovené vopred v právnej norme, budú adresátom právnej normy známe a sú založené na objektívnych a všeobecne aplikovateľných kritériách. Obdobne to platí aj o platnej právnej úprave obsiahnutej v § 6a odseku 1.

K bodu 5 (§ 6a ods. 3)

Cieľom novelizácie § 6a ods. 3 je zakotvenie jednoznačného pravidla, že nielen odseky 1 a 2 sa nepoužijú pre rozhodovanie o neodkladných opatreniach podľa § 365 a 368, v ktorom je sudca určený rozvrhom služieb, ale že ani rozhodnutím o takomto neodkladnom opatrení sa službukonajúci sudca nestáva zákonným sudcom na konanie podľa odseku 1. Zo súčasného znenia uvedené síce extenzívnym výkladom vyplýva, avšak v záujme lepšej zrozumiteľnosti, predovšetkým pre laickú verejnosť (účastníkov konania), je vhodné uvedené explicitne uviesť aj v normatívnej rovine. Opačný výklad by totiž mal za následok, že účastník konania by mal možnosť obísť náhodné pridelenie neskôr podaného návrhu vo veci samej tým, že ešte pred tým podá návrh na neodkladnú úpravu počas služby ním vytypovaného sudcu. 

Návrh zákona v tejto časti reaguje na uznesenie Súdnej rady Slovenskej republiky č. 461/2024.

K bodu 6 (§ 13 ods. 2)

Pôvodné znenie § 13 ods. 2 pripúšťa z dôvodu legislatívnej nepresnosti spôsobenej pri príprave rekodifikácie výklad, podľa ktorého môže prokurátor podať návrh na začatie konania, ak možno konanie začať aj bez návrhu, a ak to ustanovuje Civilný mimosporový poriadok alebo osobitný predpis, a teda vyžaduje sa kumulatívne splnenie obidvoch podmienok. Aj keď tento výklad korigoval Najvyšší súd Slovenskej republiky rozhodnutím z 10. júla 2024, sp. zn. 3CdoR/2/2024 zverejnenom v Zbierke stanovísk najvyššieho súdu a rozhodnutí súdov Slovenskej republiky 6/2024 v prospech alternatívneho posúdenia podmienok v § 13 ods. 2, predkladateľ má za to, že je namieste potvrdiť toto rozhodnutie najvyššieho súdu aj v normatívnom texte. Na tento účel sa preto výslovne konštatuje, že prokurátor môže podať návrh na začatie konanie podľa Civilného mimosporového poriadku, ak ide o konanie, ktoré možno začať bez návrhu, alebo ak tak ustanovuje priamo Civilný mimosporový poriadok alebo osobitný predpis. V tejto súvislosti predkladateľ poukazuje, že obdobnú požiadavku na zmenu § 13 ods. 2 vzniesla formou zásadnej pripomienky Generálna prokuratúra Slovenskej republiky v roku 2022 (LP/2022/127). 

K bodu 7 (§ 15a)

Z dôvodu vyššej efektivity súdneho konania a hospodárnosti súdneho konania sa navrhuje doplnenie právnej úpravy o vykonávanie výsluchu prostredníctvom videokonferencie alebo iných prostriedkov komunikačnej technológie. Inšpiračným zdrojom právnej úpravy je súčasná úprava v § 61b Trestného poriadku. 

	Upravuje sa potreba upovedomenia zákonného zástupcu, zástupcu alebo procesného opatrovníka v lehote aspoň päť pracovných dní pred výsluchom; ďalej overenie totožnosti vyslúchanej osoby a poučovacia povinnosť vo vzťahu k  vyslúchanej osobe. 

K bodu 8 (§ 30a)

Primárnym cieľom návrhu zákona je implementovať niektoré z projektových zámerov ministerstva spravodlivosti v rámci projektu „Implementácia opatrení na podporu reformy štruktúry a optimalizácie procesov v rodinnoprávnej agende“. Hlavným cieľom projektu bolo zavedenie a overovanie použiteľnosti sociálnych inovácií v rodinnoprávnej agende, a to implementácia vhodných podmienok pre rodinnoprávnu agendu na všetkých súdoch, vytvorenie dôslednejších procesnoprávnych základov a zjednotenie postupu v celoslovenskom rozsahu s rešpektom k regionálnym odlišnostiam a následné zverejnenie a evaluácia dát z celoslovenského overovania. Na dvanástich pilotných súdoch ministerstvo spravodlivosti v priebehu rokov 2018 – 2020 overovalo nové postupy využitia tzv. multidisciplinárneho prístupu súdu a jednotlivých subjektov, ktoré sa podieľajú na riešení rodičovských konfliktov. Od začiatku roka 2022 sa projekt rozšíril na všetky okresné súdy. Už od októbra 2020 ministerstvo spravodlivosti organizovalo školenia špecializovaných vyšších súdnych úradníkov-koordinátorov a sudcov, kde sa tento multidisciplinárny prístup v rodinnej agende overoval. 

Vzájomná odborná spolupráca má pre činnosť súdov význam nielen v zrýchlení a zefektívnení súdneho konania, prináša navyše nové možnosti riešenia sporov rodičov v záujme ich maloletých detí. Popri základnej kompetencii súdov, ktorá spočíva v rozhodovaní sporov, sa týmto otvárajú širšie možnosti vedenia účastníkov konania k zmierlivému riešeniu, ktoré je v kontexte rodinnoprávnej agendy obvykle viac v záujme maloletých detí, ako autoritatívne rozhodovanie súdu.  
 
Medzi základné piliere multidisciplinárneho prístupu riešenia rodičovských sporov patria najmä motivácia a podpora rodičov ako účastníkov konania, aby našli sami vhodné riešenie dohodou; odborná spolupráca; rýchlosť súdneho konania resp. rýchlosť rozhodovania v otázkach týkajúcich sa maloletých detí zo strany súdu; participačné práva maloletých detí vrátane zisťovania ich názoru. Tento prístup vychádza z názoru, že rozhodovanie o maloletých deťoch patrí predovšetkým do rúk rodičov. Cieľom všetkých odborníkov vrátane súdu, ktorí riešia konflikty, vyplývajúce z nezhôd rodičov vo veciach výchovy a starostlivosti o maloleté deti, je nastaviť komunikáciu rodičov aspoň v minimálnej miere a zmierniť rodičovský konflikt. 
 
Ak označujeme nový prístup súdov pojmom „multidisciplinárny prístup“, jedným z jeho pilierov je multidisciplinárna spolupráca súdu a jednotlivých subjektov a profesií, ktoré prispievajú k riešeniu sporov rodičov. Okrem zmeny v postupe súdu je podstatnou zmenou pre súd väčšie a adresné odporúčanie odbornej pomoci pre eliminovanie rodinného konfliktu a zapojenie odborníkov multidisciplinárnej spolupráce, ktorí sú v rôznych pozíciách súčasťou riešenia sporov rodičov.  
 
Vytvorenie multidisciplinárneho tímu je založené jednak na úrovni poznania teoretických vedomostí o kompetenciách jednotlivých subjektov a ich limitoch, a jednak na dostupnosti jednotlivých odborníkov v jednotlivých regiónoch. Bolo by nespochybniteľne účelné, pokiaľ by v regiónoch všetkých súdov existovali dostupné odborné služby. Realita je však iná, preto je nevyhnutné mať pre každý súd transparentne zmapované možnosti iných subjektov poskytovať odbornú pomoc pri multidisciplinárnej spolupráci. Toto je účelné realizovať cestou formovania lokálnych skupín multidisciplinárnej spolupráce. Multidisciplinárna spolupráca je spolupráca medzi odborníkmi, ktorá predpokladá vzájomné využívanie a koordinovanie informácií z jednotlivých vedných odborov a plnenie úloh podľa profesijných schopností jednotlivých členov tímu na riešenie špecifického problému.  
 
Multidisciplinárny prístup vyžaduje okrem obvyklých právnych kompetencií sudcov a vyšších súdnych úradníkov-koordinátorov nadstavbové komunikačné zručnosti (tzv. soft skills) a základné nutné minimum z psychológie. Komunikačné zručnosti sú neoddeliteľné od postojového rámca.  Naviac na posilňovanie psychologických zručností je na súde  k dispozícií psychológ, ktorý môže byť nielen prítomný na stretnutiach rodičov, ale môže poskytovať tiež konzultáciu práve vyšším súdnym úradníkom-koordinátorom a sudcom. 
 
Najvýznamnejším prínosom v konkrétnom postupe súdu je zaradenie informačného stretnutia rodičov do obdobia medzi podaním návrhu na príslušný súd a prvým pojednávaním súdu. Jeho hlavným zmyslom a účelom je rodičov informovať o ich možnostiach vyriešiť svoj konflikt bez toho, aby o ňom musel autoritatívne rozhodnúť sudca na pojednávaní, ak sa rodičia vedia dohodnúť, resp. ak je vhodnou odbornou pomocou možné dosiahnuť dohodu rodičov.  
 
Zaradenie informatívneho stretnutia čo najskôr od podania návrhu na príslušný súd sleduje hlavne skrátenie lehoty na prvý kontakt súdu s účastníkmi konania (rodičmi) a má zabrániť eskalácii konfliktu, ktorá je typická, ak medzi podaním návrhu na príslušný súd a prvým pojednávaním súd s rodičmi nekomunikuje, resp. komunikuje iba formou písomného zaslania návrhu na vyjadrenie sa a preposlanie vyjadrenia. Neformálny prístup na informatívnom stretnutí s rodičmi má zabrániť rozvoju konfliktu a smerovať rodičov k zmierlivému riešeniu a v prípade potreby aj k využitiu odbornej pomoci. 
 
Druh a forma odbornej pomoci sa odlišuje v závislosti na možnostiach dostupnosti konkrétnej odbornej pomoci a možnostiach a schopnostiach rodičov absolvovať konkrétnu odbornú pomoc. Rodičom môže byť navrhnutá  napríklad mediácia podľa zákona č. 420/2004 Z. z. o mediácii a o doplnení niektorých zákonov v znení neskorších predpisov, služby referátu poradensko-psychologických služieb, odborná pomoc štátnych a neštátnych centier pre deti a rodiny (v spolupráci s orgánom sociálnoprávnej ochrany detí a sociálnej kurately) a iných neziskových organizácií a subjektov, vrátane fyzických a právnických osôb poskytujúcich odborné služby v procese rozpadu rodiny na súkromnej báze, ktoré môžu prispieť k riešeniu rodičovského konfliktu.  
 
Ak rodičia uzatvoria rodičovskú dohodu v ktorejkoľvek fáze konania, je to v zásade pre maloleté dieťa pozitívny výsledok. Ak sa rodičia na tvorbe pravidiel výkonu ich rodičovských práv a povinností v súvislosti s ukončením ich spolužitia aktívne spolupodieľajú, je pre nich riešenie viac akceptovateľné ako autoritatívne súdne rozhodnutie a je väčší predpoklad, že ho budú dobrovoľne a dlhodobo dodržiavať. Podmienkou fungovania takejto dohody je spolupracujúce nastavenie rodičov.  
 
Pri vyhrotených rodičovských sporoch vhodná kombinácia odbornej pomoci a autoritatívneho riešenia meritórnymi rozhodnutiami súdu môže viesť k zabezpečeniu najlepšieho záujmu maloletých detí.  
 
Ak sa s rodinou, v ktorej prebieha konflikt, pracuje niektorou z foriem odbornej pomoci, aj dlhšie súdne konanie, ak si ho poskytnutie komplexnej odbornej pomoci vyžaduje, nepredstavuje negatívny dopad na maloleté deti, ako tomu býva v dlhších súdnych konaniach, kedy medzi pojednávaniami neprebieha žiadna odborná pomoc. Ak však napriek odbornej pomoci a zmierovacej činnosti sudcu na pojednávaní k dohode nedôjde, súd vo veci autoritatívne rozhodne v zásade v rovnakých časových rámcoch, ako pri „tradičnom“ súdnom konaní, kedy paralelne so súdnym konaním odborná pomoc (minimálne pred prvým pojednávaním) v súčasnosti obvykle neprebieha.  
 
Cielená edukácia a podporný prístup súdu k rodičom ako účastníkom konania aj v tých prípadoch, ak sa nepodarí dosiahnuť dohodu rodičov, viac či menej  zmierňujú konflikt, čo má nesporne pozitívny dopad najmä na emočnú stránku prežívania maloletých detí. Pozitívnym výsledkom aplikácie multidisciplinárneho prístupu je aj skutočnosť, že následne aj pri ďalšej zmene pomerov majú rodičia viac možností a nadobudnutých zručností tieto zmeny riešiť dohodou a nemajú prioritnú potrebu iniciovať nové súdne konanie. 

Multidisciplinárny prístup súdu v rodinnoprávnej agende bol do právneho poriadku zavedený v roku 2023 vyhláškou Ministerstva spravodlivosti Slovenskej republiky č. 384/2023 Z. z., ktorou sa mení a dopĺňa vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov. Opodstatnenosť multidisciplinárneho prístupu súdu v rodinnoprávnej agende je nesporná. Preto predkladateľ pristupuje k zaradeniu doterajšej „vyhláškovej“ úpravy priamo do zákona.

V navrhovanom ustanovení sa preberá v primerane upravenej podobe doterajšie znenie § 51b vyhlášky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy.  

Inštitút informatívneho stretnutia rodičov je koncipovaný ako fakultatívny procesný úkon. Kde už z návrhu alebo vyjadrenia k návrhu vyplýva, že môže ísť o prítomnosť násilia v rodine, nie je vhodné aplikovať multidisciplinárny prístup a teda ani informatívne stretnutie rodičov.

Tento inštitút sa má aplikovať v konaniach vo veciach starostlivosti súdu o maloletých,  v ktorých môžu rodičia uzavrieť dohodu a v konaní o výkon rozhodnutia vo veciach maloletých. 

Tak ako to vyplýva z doterajšej právnej úpravy sa preberá aj koncept, že informatívne stretnutie rodičov vykonáva vyšší súdny úradník-koordinátor. To však nebráni tomu, aby si sudca vyhradil vedenie tohto stretnutia, ak to uzná za vhodné. 

Ako už bolo uvedené, nakoľko podstatou informatívneho stretnutia je najmä podpora dosiahnutia dohody medzi rodičmi  a teda plní úlohu procesného nástroja, ktorý má prispieť k rýchlejšiemu a konsenzuálnemu riešeniu rodinnoprávneho sporu, bude zákonne konformné i  § 30a okrem iného tiež v kontexte celkovej úpravy konania vo veciach starostlivosti súdu o maloletých, vrátane novo navrhovaného ustanovenia § 116a. 

Z hľadiska systematiky sa navrhuje informatívne stretnutie rodičov zaradiť do všeobecných ustanovení pojednávajúcich o priebehu konania v prvej inštancii. 

K bodu 9 (§ 34)

Súčasné nastavanie mimosporového konania ako konania ovládaného vyšetrovacou zásadou vo väzbe na subsidiaritu Civilného sporového poriadku, ktorý je postavený na zásade kontradiktórnosti, prináša určité úskalia, ktoré sa negatívne prejavujú okrem iného aj v pomerne zdĺhavom procese prípravy pojednávania na súde prvej inštancie a v postupe tohto súdu po podaní odvolania pri predkladaní súdneho spisu odvolaciemu súdu. V praxi sú bežné situácie, kedy predloženie súdneho spisu odvolaciemu súdu častokrát trvá niekoľko mesiacov, pretože súd musí zabezpečiť okrem vyjadrenia k odvolaniu aj následné repliky a dupliky. Inštitút repliky a dupliky nemá v mimosporovom konaní ten prínos, ktorý má v klasickom sporovom konaní. Pre ustálenie postojov účastníkov konania plne postačuje vyjadrenie k návrhu na začatie konania a vyjadrenie k odvolaniu, ak bolo podané, a to aj s ohľadom na úlohu súdu v mimosporovom konaní, ktorá je do značnej miery protektívna. Berúc do úvahy uvedené skutočnosti sa preto navrhuje, aby v konaniach podľa Civilného mimosporového poriadku, ktoré môže súd začať aj bez návrhu, bola vylúčená aplikácia aj ustanovení § 167 ods. 3 a 4 a § 374 Civilného sporového poriadku. Týmto postupom sa zabezpečí vyššia miera efektivity postupu súdu, ako aj rýchlejší obeh súdneho spisu, resp. príprava pojednávania na súde prvej inštancie. 

K bodu 10 (§ 41)

Cieľom doplnenia § 41 po vzore § 219 ods. 2 Civilného sporového poriadku je umožniť súdu vysporiadať sa s okolnosťami prejednávanej veci, ktoré nastanú na pojednávaní a ktoré vedú k tomu, že súd musí prerušovať pojednávanie, prípadne ich riešiť priamo na pojednávaní; typicky vypočítať výživné. Naďalej bude platiť pravidlo, že súd by mal rozsudok vyhlásiť ihneď po skončení dokazovania na pojednávaní, ktoré vyhláseniu rozsudku predchádzalo. Ak súd teda pojednávanie neodročí, pred jeho skončením vyzve strany, aby zhrnuli svoje návrhy a vyjadrili sa k dokazovaniu a k právnej stránke veci. Ak po vyjadrení strán súd nepovažuje za potrebné vykonať ďalšie dôkazy, uznesením vyhlási dokazovanie za skončené. Následne vyhlási rozsudok. Súd však nebude povinný vyhlásiť rozsudok ihneď po skončení pojednávania, resp. dokazovania. Ak to nie je možné, napríklad meritórne rozhodnutie vyžaduje dlhšiu prípravu, keďže ide o skutkovo alebo právne zložitejšiu vec, v takýchto prípadoch súd bude môcť pojednávanie odročiť za účelom vyhlásenia rozsudku, a to najdlhšie na 15 pracovných dní. Súd pri odročení pojednávania za účelom vyhlásenia rozsudku ustanoví deň, hodinu a miesto, kedy vo veci vyhlási rozsudku, a prítomných účastníkov oboznámi s týmto termínom. Pretože dôvodom odročenia pojednávania je najmä štúdium spisového materiálu a príprava rozhodnutia, je potrebné už na pojednávaní, na ktorom bol rozsudok vyhlásený, doručiť po tomto vyhlásení písomné vyhotovenie rozsudku účastníkom konania, ktorí sú na vyhlásení rozsudku prítomní. Účastníkom konania, ktorí na určenom termíne vyhlásenia rozsudku nebudú prítomní, je súd povinný odoslať rozsudok najneskôr do troch kalendárnych dní od jeho verejného vyhlásenia.

K bodu 11 (§ 42)

Vzhľadom na požiadavky aplikačnej praxe sa navrhuje predĺženie lehoty na písomné vyhotovenie rozsudku v konaniach podľa Civilného mimosporového poriadku. Namiesto doterajšej lehoty 15 dní sa po novom bude aplikovať lehota 15 pracovných dní. Doterajšia právna úprava vyvoláva častokrát zbytočný tlak na využívanie možnosti predlžovania lehoty na písomné vyhotovenie rozsudku predsedom súdu na žiadosť sudcu (§ 223 ods. 3 Civilného sporového poriadku). Predĺženie zákonnej lehoty sa tak javí ako účelnejšie riešenie. V tejto súvislosti predkladateľ považuje za potrebné poukázať na to, že v kontexte iných zmien v civilnom mimosporovom konaní (napr. zrušenie repliky a dupliky) dochádza k výraznej racionalizácii dĺžky konania, a preto predĺženie lehoty na písomné vyhotovenie a expedovanie rozsudku nebude spôsobovať predlžovanie konania. 

K bodu 12 (§ 44)

Zákonodarca v § 44 platnej právnej úprave reflektoval funkcie vyživovacej povinnosti smerujúce k zabezpečeniu uspokojenia materiálnych potrieb v rodinnoprávnych vzťahoch. Tento osobitný účel pri všetkých druhoch vyživovacích povinností, vrátane vyživovacej povinnosti rodičov voči deťom, zákonodarca zdôraznil nastavením predbežnej vykonateľnosti rozsudkov o výživnom, a to ex lege.

Vo všeobecnosti pojem „výživné“ ako také možno v rámci právnej teórie vnímať ako extenzívny pojem, ktorý v širšom slova zmysle môže zahŕňať nielen bežné výživné, ale napríklad aj výživné na tvorbu úspor, dlžné výživné a podobne. Potreba rozlišovať pojmy vyplýva nielen z právnej teórie, ale aj z judikatúry, napríklad v rozhodnutí (RC) 5 Cdo 101/2015 Najvyšší súd Slovenskej republiky konštatuje, že „zmyslom a účelom bežného výživného poskytovaného rodičom na základe povinnosti určenej ustanovením § 62 zákona o rodine je pokrytie všetkých aktuálnych mesačných potrieb dieťaťa. Súd preto určuje bežné výživné v takej výške, ktorá bude zodpovedať preukázateľným mesačným výdavkom potrebným na uspokojenie potrieb dieťaťa bez toho, aby po ich uhradení vznikli ďalšie finančné rezervy; inými slovami, bežné výživné nemá slúžiť na vytváranie peňažnej úspory určenej na budúce ešte neexistujúce výdavky dieťaťa, ale na jeho súčasnú „spotrebu“. V tejto súvislosti napríklad aj Exekučný poriadok pracuje s pojmom „bežné výživné“ a v minulosti aj Občiansky súdny poriadok v časti úpravy výkonu rozhodnutia. 

S cieľom odstrániť výkladové otázniky, ktoré sa vyskytli v aplikačnej praxi v súvislosti s interpretáciu pojmu „výživné“ v platnej dikcií § 44, predkladateľ navrhuje výslovne upresniť priamo v normatívnom texte, že predbežná vykonateľnosť sa týka výlučne rozsudkov o bežnom výživnom. Na tento účel sa navrhuje expressis verbis priamo v zákone definovať, že „za bežné výživné sa považuje výživné splatné po vykonateľnosti rozsudku“.

K bodu 13 (§ 44 ods. 2)

Doplnenie právnej úpravy § 44 o nový odsek 2 sleduje racionalizáciu konania vo vybraných veciach starostlivosti súdu o maloletých a v konaní o ustanovení opatrovníka, a to spôsobom, ktorý súdu umožní aj bez návrhu účastníkov konania (t.j. ex offo) priznať rozhodnutiu prípadne len niektorej jeho časti (t. j. len niektorému z viacerých výrokov) predbežnú vykonateľnosť. 

V súčasnosti sa v mimosporových konania subsidiárne aplikuje § 233 Civilného sporového poriadku, ktorý umožňuje síce priznať rozhodnutiu predbežnú vykonateľnosť, ale vždy len na návrh účastníka konania (kontradiktórnosť). Tento koncept nie je úplne vhodný pre tie typy konaní, ktoré súd podľa Civilného mimosporového poriadku môže začať aj bez návrhu, resp. pre tie konania, kde je namieste, aby súd vzhľadom na okolnosti prípadu týmto spôsobom zasiahol nečakajúc na návrh účastníka konania. 

Využite ustanovenia § 44 ods. 2 prichádza do úvahy  v konaní o ustanovení opatrovníka podľa § 272. Typologicky ide o konanie, v ktorom môže vzniknúť potreba okamžitého zásahu súdu. 

V nadväznosti na uvedené,  zámerom navrhovanej úpravy je teda umožniť promptnú súdnu ochranu v situáciách, kedy by prieťahy vo vykonateľnosti mohli viesť k vážnym negatívnym dôsledkom pre maloletého. Tento cieľ možno považovať za legitímny a v súlade s princípom ochrany najlepšieho záujmu dieťaťa. Podmienkou uplatnenia postupu podľa § 44 ods. 2 je hrozba nebezpečenstva ťažko nahraditeľnej alebo značnej škody alebo inej ujmy; podobne, ako to predpokladá § 233 Civilného sporového poriadku. Takáto hrozba môže byť daná napríklad s poukazom na zlú finančnú situáciu účastníka konania alebo na vysokú mieru ohrozenia dieťaťa. Použitie formulácie „ťažko nahraditeľná alebo značná škoda alebo iná ujma“ predstavuje legislatívnu techniku, ktorá využíva tzv. ustálené všeobecné právne pojmy (porov. § 233 Civilný sporový poriadok, § 55 ods. 2 Správny poriadok, v minulosti § 162 ods. 3 Občiansky súdny poriadok). Navrhovaná formulácia umožňuje súdu reagovať na rôznorodé situácie v konaniach vo veciach starostlivosti súdu o maloletých a v konaní o ustanovení opatrovníka. Ide o konania, v ktorých môže byť potrebné bezodkladne zabezpečiť ochranu práv a záujmov maloletého alebo inej chránenej osoby, pričom rigidné vymedzenie taxatívnych kritérií by mohlo viesť k neprimeranému obmedzeniu možnosti súdu účinne zasiahnuť. Rozhodovanie súdu bude v danom konkrétnom prípade viazané účelom konania, zásadou ochrany najlepšieho záujmu maloletého, ako aj princípom proporcionality, pričom použitie tohto inštitútu by malo byť odôvodnené konkrétnymi (ad hoc) okolnosťami daného prípadu.

K bodu 14 (§ 58 ods. 1)

Po vzore v § 262 Civilného sporového poriadku sa navrhuje oddeliť rozhodovanie o nároku na náhradu trov konania a o výške trov konania, nakoľko nie je dôvod na to, aby trovy konania a ich výška boli určené pri rozhodnutí súdu, pretože postačuje rozhodnutie o nároku a následne výške trov bude rozhodovať súdny úradník. Súd prvej inštancie rozhodne o nároku na náhradu trov, pričom o konkrétnej výške trov konania rozhodne súdny úradník. Tým, že rozhodnutie súdneho úradníka prichádza do úvahy až po právoplatnom skončení veci, sa konanie zefektívňuje a zhospodárňuje. Proti rozhodnutiu súdneho úradníka je prípustná sťažnosť, ktorej vybavenie však bude zjednodušené tým, že vec je právoplatne skončená, vrátane právoplatne ustáleného pomeru, podľa ktorého sa konkrétna výška náhrady trov vyčísľuje.

	Explicitne sa dopĺňa pravidlo, podľa ktorého, ak o výške náhrady trov konania  nerozhodne súd v rozhodnutí, ktorým sa konanie končí, rozhodne o nej do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník.

K bodu 15 (§ 69)

V konaní o dedičstve poverí súd notára, aby vo veci konal a rozhodoval. Okrem výnimiek uvedených v § 161 ods. 2 Civilného mimosporového poriadku sa toto poverenie vzťahuje na celé konanie a na vydanie všetkých procesných a meritórnych uznesení. Proti uzneseniam vydaným notárom je vždy prípustné odvolanie, čo je opakom tzv. pozitívnej enumerácie uznesení reflektovanej v § 355 ods. 2 a § 357 Civilného sporového poriadku. Uvedené však spôsobuje v praxi nemalé komplikácie, pretože vedenie dedičského konania sa riadi procesnými ustanoveniami, ktoré predpokladajú, že voči uzneseniam vydaným v rámci vedenia konania nie je prípustné odvolanie. Medzi uvedené prípady vedúce až k absurdnosti konania sú napr. uznesenie o odročení pojednávania podľa § 184 Civilného sporového poriadku alebo uznesenia o predvedení podľa § 101 Civilného sporového poriadku. Aj voči týmto rozhodnutiam je v dedičskom konaní možné podať odvolanie. Zrušenie možnosti podať odvolanie voči takémuto typu procesných uznesení nebude na ujmu účastníkov, naopak naplní účel dedičského konania.   

Návrh zákona v tejto časti reaguje na uznesenie Súdnej rady Slovenskej republiky č. 461/2024.

K bodu 16 (§ 75)

Zavedenie prípustnosti obnovy konania v konaní o návrat maloletého do cudziny vo veciach neoprávneného premiestnenia alebo zadržania (zákon č. 137/2019 Z. z.) neprináša v praxi ten efekt, ktorý bol očakávaný.

Zavedením procesného prostriedku, ktorým došlo k derogácii už právoplatných rozhodnutí, došlo k určitému oslabeniu princípu právnej istoty. Umožnením podania mimoriadneho opravného prostriedku v podobe žaloby na obnovu konania proti právoplatnému uzneseniu v konaní o návrat maloletého do cudziny vo veciach neoprávneného premiestnenia alebo zadržania došlo k oslabeniu princípu právnej istoty, nakoľko dotknutým účastníkom konania sa týmto neposkytuje istota, že sa voči nim bude zachovávať právo konštituované právoplatným rozhodnutím súdu. V predmetnej rodinnoprávnej veľmi citlivej agende, v rámci ktorej je kladený dôraz na rýchly proces bez zbytočného predlžovania, sa javí, že môže ísť svojim spôsobom o značný procesný zásah do stability procesnoprávnych vzťahov založených uznesením, ktorého cieľom bolo vytvoriť skutkové a právne predpoklady pre konečné rozhodnutie. 

Použitie mimoriadneho opravného prostriedku je vo všeobecnosti z povahy veci obmedzené množstvom podmienok prípustnosti, pričom základná idea mimoriadneho opravného prostriedku spočíva v tom, že by sa ním mali napravovať konečné meritórne rozhodnutia -a priori rozsudky - a z tejto množiny rozhodnutí len tie, ktoré nemožno napraviť inak. 

V tejto súvislosti možno dodať, že v judikatúre Ústavného súdu Slovenskej republiky bol vyslovený názor, že princíp materiálnej pravdy/ochrany práv a právnej istoty sa navzájom dopĺňajú (sú komplementárne) a ich konkrétne vzájomné nastavenie zákonodarcom pre ten-ktorý typ súdneho konania je úzko spojené s právno-politickou preferenciou zákonodarcu reflektujúcou snahu o nachádzanie optimálneho vyváženia vzťahu v kolízii stojacich princípov a následne normatívne vyjadrenou v rámci celkovej koncepcie mimoriadnych opravných prostriedkov.

Na základe uvedených skutočností sa navrhuje vypustenie platnej právnej úpravy na tomto úseku.

K bodu 17 (§ 112)

Miestna príslušnosť súdu zostáva naďalej podriadená záujmu maloletého dieťaťa. Konanie sa uskutočňuje na súde, ktorý je na prejednanie príslušný. Na konanie v prvej inštancii je príslušný okresný súd (vecná príslušnosť). Na konanie je miestne príslušný ten okresný súd, o ktorom to ustanoví Civilný mimosporový poriadok, pričom vo veciach starostlivosti súdu o maloletých sa za miestne príslušný súd určuje v záujme dieťaťa ten súd, v ktorého obvode má maloletý v čase začatia konania (porovnaj aj § 24 Civilného mimosporového poriadku) bydlisko určené dohodou rodičov alebo iným zákonným spôsobom. Iný zákonný spôsob určenia bydliska maloletého môže predstavovať napríklad určenie bydliska jedným z rodičov, pokiaľ druhý nežije a podobne.

Ustanovenie § 112 ods. 1 Civilného mimosporového poriadku [v Občianskom súdnom poriadku pôvodne § 88 ods. 1 písm. c)], ktoré upravuje tzv. výlučnú miestnu príslušnosť, vychádza rovnako ako doteraz z toho, že ochranu záujmu maloletého môže zabezpečiť najlepšie (najefektívnejšie) súd, ktorý sa nachádza v blízkosti maloletého. Primárnym cieľom je, aby konanie v takejto veci prebehlo čo najrýchlejšie (uznesenie Najvyššieho súdu SR pod sp. zn. 3 Cdo 257/2012).

V navrhovanom odseku 2 dochádza k určitému prelomeniu doterajšieho pravidla, podľa ktorého sa príslušnosť posudzuje výlučne podľa okolností v čase začatia konania, pričom takto určená príslušnosť trvá až do skončenia konania. Explicitne sa ustanovuje špeciálne pravidlo, že miestna príslušnosť na konania vo veciach starostlivosti súdu o maloletých sa bude posudzovať podľa okolností v čase doručenia návrhu na začatie konania na súd alebo v čase vydania uznesenia o začatí konania. Ak bude na súde prebiehať konanie vo veciach starostlivosti súdu o maloletých, bude tento súd miestne príslušným súdom na rozhodovanie o všetkých veciach starostlivosti súdu o maloletých týkajúcich sa tohto maloletého až do jeho právoplatného skončenia. Cieľom zmeny je s ohľadom na existujúce problémy v aplikačnej praxi najmä skrátiť čas  na proces prenášania príslušnosti medzi súdmi. Upravuje sa preto pravidlo, aby súd, na ktorom bude prebiehať konanie vo veciach starostlivosti súdu o maloletých, bol miestne príslušným súdom na rozhodovanie o všetkých veciach starostlivosti súdu o maloletých týkajúcich sa tohto maloletého až do jeho právoplatného skončenia. Cieľom navrhovanej úpravy v odseku 2 je predovšetkým zabezpečenie stability a efektívnosti konania vo veciach starostlivosti o maloletých, kontinuita rozhodovania a zvýšenie ochrany najlepšieho záujmu dieťaťa. Zabezpečenie stability konania spočíva najmä v tom,  že sa zamedzuje tomu, aby sa príslušnosť presúvala počas prebiehajúceho konania (napríklad, ak sa dieťa alebo rodič presťahuje), ako aj tomu, aby sa manipulovalo s príslušnosťou. Navrhovaná zmena má súčasne prispieť k zamedzeniu vydávania prípadných nekonzistentných rozhodnutí vo veciach týkajúcich sa toho istého maloletého. Zabezpečenie kontinuity rozhodovania spočíva v tom, že súd ktorý už vec rieši, je bližšie oboznámený s celkovým kontextom, rodinnými vzťahmi, doterajším priebehom a zároveň je predpoklad zvýšenia kvality rozhodovania. Ak sa podľa platnej právnej úpravy zistí, že vec patrí inému (už príslušnému) súdu podľa § 112, musí sa vydať uznesenie o postúpení veci, následne fyzicky alebo elektronicky preniesť celý „P“ spis (v praxi niekedy objemný s mnohými prílohami, čo kladie na súd v neposlednom rade aj zvýšenú administratívnu záťaž). V praxi táto procedúra zbytočne predlžuje vecné vyriešenie a meritórne vybavenie veci. Stabilita konania, zamedzenie prieťahom, ako aj jednotnosť rozhodnutí to všetko môže prispieť k rýchlejšiemu vyriešeniu situácie dieťaťa v jeho najlepšom záujme. 

Možnosť prenesenia príslušnosti súdu v prípadoch uvedených v doterajšom § 112 odseku 2 predkladateľ navrhuje -v rámci novej systematiky § 112  ide o odsek 4 návrhu zákona- vecne ponechať v doterajšom režime s dôrazom na fakultatívny postup zo strany súdu, podmienený zmenou okolností, ku ktorej došlo zákonným spôsobom a potrebou ochrany záujmov maloletého. Mechanizmus prenesenia príslušnosti na iný súd podľa navrhovaného znenia v § 112 ods. 4 (doterajší odsek 2) Civilného mimosporového poriadku zostáva teda aj naďalej fakultatívnym inštitútom (porovnaj dikciu.: „..môže súd preniesť.."), preto nevyužitie tohto inštitútu neznamená porušenie práva na zákonného sudcu. Doterajšie vecné ratio legis úpravy, ktorá bola zakotvená v § 112 odseku 2, sa v súvislosti s navrhovanou zmenou systematiky a koncepcie § 112 presúva do nového odseku 4. Súčasne predkladateľ dopĺňa do dikcie výslovne požiadavku, že k uvedenej zmene musí dôjsť  zásadne „počas konania“. Záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu maloletého dieťaťa je potrebné v praxi zohľadniť najmä úroveň starostlivosti o dieťa, bezpečnosť dieťaťa, ako aj bezpečnosť a stabilita prostredia, v ktorom sa dieťa zdržiava, ochrana dôstojnosti, ako aj duševného, telesného a citového vývinu dieťaťa, okolnosti, ktoré súvisia so zdravotným stavom dieťaťa alebo so zdravotným postihnutím dieťaťa, ohrozenie vývinu dieťaťa zásahmi do jeho dôstojnosti a ohrozenie vývinu dieťaťa zásahmi do duševnej, telesnej a citovej integrity osoby, ktorá je dieťaťu blízkou osobou, podmienky na zachovanie identity dieťaťa a na rozvoj schopností a vlôh dieťaťa, názor dieťaťa a jeho možné vystavenie konfliktu lojality a následnému pocitu viny, podmienky na vytváranie a rozvoj vzťahových väzieb s obidvomi rodičmi, súrodencami a s inými blízkymi osobami, využitie možných prostriedkov na zachovanie rodinného prostredia dieťaťa, ak sa zvažuje zásah do rodičovských práv a povinností. 

Doterajší mechanizmus v § 112 odseku 3, ktorý bol do § 112 zakotvený novelou Civilného mimosporového poriadku vykonanou zákonom č. 108/2022 Z. z., zostáva naďalej zachovaný. Tento mechanizmus súvisel resp. naďalej súvisí s rozšírením ustanovenia § 39 ods. 1 zákona č. 97/1963 Zb. o medzinárodnom práve súkromnom a procesnom v znení neskorších predpisov, ktoré umožňuje súdu založiť si za určitých okolností právomoc aj v prípadoch, kedy dieťa (slovenský občan) má pobyt v zahraničí a aj sa tam zdržuje. Preto bolo potrebné ustanoviť miestnu príslušnosť súdu pre takéto prípady. Ustanovenie § 112 odseku 3 subsumuje napríklad nasledovné situácie, dohoda o právomoci uzavretá vopred podľa čl. 10 nariadenia (EÚ) 2019/1111 alebo povinnosť poskytovať súčinnosť súdu iného štátu podľa čl. 81 nariadenia (EÚ)  2019/1111, ale aj iné situácie, ktoré sa môžu vyskytnúť. Vhodným súdom na prejednanie veci vzhľadom na okolnosti by mal byť súd, v obvode ktorého má bydlisko potenciálny účastník konania alebo súd v ktorom bude budúce bydlisko maloletého.

K bodu 18 (§ 113 ods. 2)

Dôvodom pre doplnenie nového odseku 2 v § 113 sa snaha eliminovať situácie, ktoré prináša aplikačná prax, kedy si súdy navzájom postupujú veci, v ktorých je potrebné rozhodnúť o návrhu na nariadenie neodkladného opatrenia so sprísnenou lehotou (24 hodín, resp. 7 dní). Predkladateľ preto volí riešenie, ktoré zamedzí tomu, aby sa postúpila vec, v ktorej nebolo rozhodnuté o návrhu na nariadenie neodkladného opatrenia. Docieli sa tak stav, že prioritne sa poskytne ochrana právom chráneným záujmov dotknutých účastníkov konania a až následne sa rieši otázka príslušnosti. Tento koncept sa nevymyká platnému zneniu § 113, podľa ktorého sa osobitný dôraz kladie na efektívnosť postupu súdu pri rozhodovaní vo veciach starostlivosti súdu o maloletých aj za cenu odchýlenia sa od procesných podmienok. V platnom znení § 113 sa prejavuje protektívna funkcia mimosporových konaní – ak neexistuje právne bydlisko podľa navrhovaného režimu podľa § 112, vykoná procesné úkony v záujme maloletého súd, kde sa maloletý fakticky zdržiava. Túto funkciu mimosporových konaní je potrebné zohľadňovať aj v otázkach neodkladných opatrení so skrátenou lehotou na rozhodnutie súdu. 

K bodu 19 (§ 116a)

[bookmark: paragraf-111.odsek-1.oznacenie][bookmark: paragraf-111.odsek-1.pismeno-a.oznacenie][bookmark: paragraf-111.odsek-1.pismeno-a]Navrhuje sa expressis verbis v samostatnom ustanovení § 116a upraviť vybrané procesné aspekty zákonného zastupovania a situácie ustanovenia procesného opatrovníka  s cieľom zjednotiť postup a výklady v aplikačnej praxi a to osobitne pre tieto druhy konaní:
· [bookmark: paragraf-111.odsek-1.pismeno-a.text][bookmark: paragraf-111.odsek-1.pismeno-b][bookmark: paragraf-111.odsek-1.pismeno-b.text]o mene a priezvisku maloletého, 
· [bookmark: paragraf-111.odsek-1.pismeno-c][bookmark: paragraf-111.odsek-1.pismeno-c.text]o úprave výkonu rodičovských práv a povinností,
· [bookmark: paragraf-111.odsek-1.pismeno-d][bookmark: paragraf-111.odsek-1.pismeno-d.text]o výžive maloletého, 
· [bookmark: paragraf-111.odsek-1.pismeno-h][bookmark: paragraf-111.odsek-1.pismeno-h.text]o styku s maloletým,
· [bookmark: paragraf-111.odsek-1.pismeno-i][bookmark: paragraf-111.odsek-1.pismeno-i.text]vo veciach maloletého, o ktorých sa rodičia nevedia dohodnúť, 
· [bookmark: paragraf-111.odsek-1.pismeno-j][bookmark: paragraf-111.odsek-1.pismeno-j.text]o schválení právneho úkonu maloletého, 
· [bookmark: paragraf-111.odsek-1.pismeno-k.text][bookmark: paragraf-111.odsek-1.pismeno-k]o zastupovaní maloletého, 
· o správe majetku maloletého. 

	Ustanovuje sa, že maloleté dieťa je v týchto konaniach zastúpené zákonným zástupcom, a ak sú nimi rodičia, tak oboma z nich. To platí pre prípady uvedené alternatívnym spôsobom a to ak:
· rodičia predložia spoločný návrh na schválenie dohody rodičov,
· sa jeden z rodičov pripojí k dohode,
· dôjde k uzavretiu dohody rodičov na informatívnom stretnutí rodičov, alebo
· ak rodičia predložia spoločný návrh na schválenie právneho úkonu maloletého. 

S cieľom eliminovať v praxi vznik prípadných obáv o dodržiavanie participačných práv dieťaťa resp. výkladových otáznikov, je v navrhovanej dikcií § 116a na konci prvej vety explicitne uvedené, že „ustanovenia § 38 a § 116 tým nie sú  dotknuté.“  Toto explicitné doplnenie zvýrazňuje vo vzťahu k súdom, ako aj vo vzťahu k širokej verejnosti  fakt, že participačné práva maloletého dieťaťa navrhovanou úpravou nebudú nijako obmedzené. Bude na uvážení súdu – rovnako tak, ako doposiaľ – akou formou bude realizovať participačné práva dieťaťa. Predmetná dikcia teda akcentuje fakt, že aj v prípade rodičovských dohôd je možné zisťovať a poznať názor dieťaťa v intenciách § 38 a § 116 Civilného mimosporového poriadku.

Ustanovenie § 116a vychádza z predpokladu, že v situáciách, keď rodičia predložia spoločný návrh alebo dosiahnu dohodu, spravidla nedochádza k rozporu záujmov medzi rodičmi a maloletým dieťaťom, a preto sa nevyžaduje automatické ustanovenie procesného opatrovníka. Ak by však súd zistil, že aj v týchto prípadoch dochádza k rozporu záujmov medzi rodičmi a maloletým, alebo navzájom medzi maloletými deťmi tých istých rodičov, súd mu ustanoví procesného opatrovníka. Osobitnou taxatívnou (kumulatívnou) podmienkou je tu súčasne podmienka, že si to vyžaduje záujem dieťaťa. 

K bodu 20 (§ 117)

Navrhuje sa, aby v prípadoch, kedy nebude  možné zastúpenie dieťaťa rodičom (bod 19, § 116a) alebo blízkou osobou (§ 117 Civilného mimosporového poriadku), zastupovanie maloletého obligatórne en bloc nezabezpečoval orgán sociálnoprávnej ochrany detí a sociálnej kurately. 

Dôvodom na zmeny v zastupovaní detí v súdnych konaniach a pri právnych úkonoch je z hľadiska orgánu sociálnoprávnej ochrany detí a sociálnej kurately spojenie viacerých rolí, v ktorých pôsobí v čase konania. Orgán sociálnoprávnej ochrany detí a sociálnej kurately je v čase prebiehajúcich konaní vo veľmi problematickej pozícii, nakoľko má počas súdneho konania súbežne
· vykonávať opatrenia ako orgán sociálnoprávnej ochrany detí a sociálnej kurately podľa zákona č. 305/2005 Z. z. v závislosti od povahy a závažnosti riešených situácií a etapy  vývoja problému, t.j.  v závislosti od aktuálnej a konkrétnej situácie dieťaťa, 
· vykonávať funkciu procesného (tzv. „kolízneho“ opatrovníka) dieťaťa v súdnom konaní (napríklad úprava práv a povinností k dieťaťu, úprava styku s dieťaťom, zverenie do pestúnskej starostlivosti), resp. pri schvaľovaní právneho úkonu maloletého (napríklad uzavretie kúpnopredajnej zmluvy) na základe rozhodnutia súdu v konaniach a pri právnych úkonoch, v ktorých musí byť dieťa zastúpené, 
· plniť úlohy a povinnosti navrhovateľa, t. j. strany v konaní (napríklad návrh na nariadenie ústavnej starostlivosti,  neodkladného opatrenia) v konaniach, ktoré začali na jeho návrh.

Orgán sociálnoprávnej ochrany detí a sociálnej kurately má podľa zákona č. 305/2005 Z. z. poskytovať dieťaťu, jeho rodičom alebo osobe, ktorá sa osobne stará o dieťa na základe rozhodnutia súdu sociálne poradenstvo a pomoc na odstránenie alebo zmiernenie dôsledkov rozporu záujmov medzi rodičmi dieťaťa alebo osobou, ktorá sa osobne stará o dieťa, a dieťaťom alebo medzi deťmi navzájom, najmä využitím vhodných opatrení podľa zákona, a to aj v čase, kedy vykonáva zároveň funkciu kolízneho opatrovníka dieťa.  

Hoci nie je aktuálne možné, aby bol orgán sociálnoprávnej ochrany detí a sociálnej kurately vylúčený z výkonu tejto funkcie, navrhuje sa rozšíriť okruh subjektov, ktoré by súd mohol ustanoviť do funkcie procesného opatrovníka (§ 117 odsek 1). 

Oblasti pôsobnosti orgánu sociálnoprávnej ochrany detí a sociálnej kurately sú rôznorodé, a už miešanie jeho rolí ako orgánu verejnej správy v oblasti sociálnoprávnej ochrany detí a sociálnej kurately a ako procesného (kolízneho) opatrovníka, ktorý zastupuje dieťa v konaní negatívne ovplyvňuje plnenie úloh v oboch týchto oblastiach, avšak situáciu, kedy orgán sociálnoprávnej ochrany detí a sociálnej kurately vykonáva svoju pôsobnosť výkonom opatrení, podáva návrh na začatie konania (vystupuje ako strana v konaní) a  plní v konaní, ktoré začalo na jeho návrh aj funkciu kolízneho opatrovníka, je potrebné vnímať ako výrazné riziko, že situácia dieťaťa nebude v konaní pred súdom nezaujato predstavená navrhovateľom a procesným opatrovníkom dieťaťa v jednej osobe (napr. rozhodnutie Európskeho súdu pre ľudské práva vo veci Havelka a spol. proti Českej republike).
  
Problémom je tiež nesúlad medzi odborným profilom zamestnancov orgánov sociálnoprávnej ochrany detí a sociálnej kurately a charakterom právnych úkonov, ktoré sú predmetom konaní vo veciach schválenia právneho úkonu maloletého. Ide o dedičstvo minulosti a pri dnešnej rôznorodosti právnych úkonov napr. majetkovej povahy (prevod majetku napr. aj s vecným bremenom, kúpnopredajná zmluva, zakladanie hypotéky na majetok dieťaťa...) kvalita zastupovania dieťaťa v takýchto konaniach naráža na objektívne limity odbornosti orgánov sociálnoprávnej ochrany detí a sociálnej kurately. 

	Navrhuje sa preto, vylúčiť možnosť ustanoviť orgán sociálnoprávnej ochrany detí a sociálnej kurately do funkcie procesného opatrovníka v konaniach, ktoré začali na jeho návrh a v konaniach vo veciach  schválenia právneho úkonu maloletého.

Nevyhnutnou zákonnou podmienkou (conditio sine qua non) pre ustanovenie toho ktorého zo všetkých uvedených subjektov bude podľa odseku 2 to, že musí byť u neho predpoklad, že bude konať v súlade so záujmami maloletého. 

K bodu 21 (§ 122 ods. 2)

Schválenie dohody rodičov je vo svojej podstate potvrdením toho, že účastníci konania našli konsenzus. To, že proti výroku rozsudku o schválení dohody rodičov nie je prípustné odvolanie, vo svojej podstate nastoľuje z hľadiska účinkov rovnakú situáciu, ako keby sa účastníci konania vzdali odvolania proti vyhlásenému rozsudku. Preto nie je potrebné rozsudok odôvodňovať, pretože postoj účastníkov konania konzumoval prípadné predchádzajúce procesné námietky či iné skutočnosti, ktoré by inak vyžadovali odôvodnenie. 

K bodu 22 (§ 122a)

V rámci realizácie výstupov projektovej aktivity ministerstva spravodlivosti „Implementácia opatrení na podporu reformy štruktúry a optimalizácie procesov v rodinnoprávnej agende“ boli na krajských súdov vytvorené pozície súdnych psychológov, ktorých poslaním je poskytovať podpornú psychologickú činnosť najmä v konaní vo veciach o starostlivosti súdu o maloletých. Vo väzbe na psychológov sa navrhuje zaradenie tohto inštitútu do všeobecných ustanovení konania vo veciach starostlivosti súdu o maloletých, pretože ide o inštitút, ktorý je pre tieto konania spoločný, čo však neznamená, že psychológ musí byť nevyhnutne aktívny v každom jednom type konania uvedenom v § 111. Využite súdneho psychológa, resp. ním poskytovanej podpornej činnosti je na úvahe sudcu. Návrh zákona indikatívne výslovne odporúča účasť psychológa v prípade, ak ide o informatívne stretnutie rodičov. Okrem toho psychológ môže poskytovať tiež konzultácie práve sudcom alebo vyšším súdnym úradníkom-koordinátorom. 

Navrhovaný § 122a súčasne upravuje status súdneho psychológa, pričom tak, ako to vyplývalo doteraz z § 15 ods. 9 vyhlášky Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov, tak aj do budúcna bude psychológ zamestnancom krajského súdu. Svoje úlohy bude vykonávať v rámci obvodu príslušného krajského súdu. 

Explicitne sa dopĺňa, že ustanovenie § 59 Civilného sporového poriadku ohľadne vylúčenia sa použije vo vzťahu k psychológovi primerane. 

K bodu 23 (§ 127)

Z dôvodu urýchlenia návratových konaní sa navrhuje obdobná právna úprava doručovania, aká je obsiahnutá v § 106 ods. 3 Civilného sporového poriadku. Platné znenie § 127 síce ukladá navrhovateľovi povinnosť uviesť adresu na doručovanie písomností v Slovenskej republike, avšak neobsahuje sankciu, resp. následok nesplnenia tejto povinnosti.

Zároveň platí, že ak navrhovateľ nebude zastúpený advokátom, bude musieť uviesť adresu na doručovanie písomností v Slovenskej republike alebo Európskej únii.

K bodu 24 (§ 130 ods. 1)

Zmena ustanovenia je reakciou na požiadavky, ktoré vyplynuli z aplikačnej praxe v návratových konaniach. V § 130 odseku 1 sa precizujú formou príkladmého výpočtu „vhodné opatrenia na zabezpečenie podmienok pre návrat maloletého“, tak, že sú to najmä opatrenia na zabránenie tomu, aby dieťa opustilo územie štátu bez súhlasu súdu, a na zabránenie narušeniu osobných väzieb medzi dieťaťom a navrhovateľom. 

Zároveň sa explicitne ustanovuje, že odvolanie proti uzneseniu, ktorým bolo nariadené vhodné opatrenie na zabezpečenie podmienok pre návrat maloletého, nie je prípustné. 

K bodu 25 (§ 134a)

Účelom nového § 134a je napomôcť rodičovi, ktorý sa na základe Dohovoru o občianskoprávnych aspektoch medzinárodných únosov detí (oznámenie Ministerstva zahraničných vecí Slovenskej republiky č. 119/2001 Z. z.) domáha návratu dieťaťa z cudziny, pri preukázaní v konaní pred cudzím súdom, že premiestnením dieťaťa do cudziny inou osobou (druhým rodičom) alebo jeho zadržiavaním v cudzine došlo k porušeniu jeho zákonných alebo súdom upravených rodičovských práv a povinností. Čl. 3 Dohovoru obsahuje definíciu situácií, v ktorých sa premiestnenie alebo zadržanie dieťaťa považuje za neoprávnené, pričom existencia rodičovských práv a povinností k dieťaťu sa vždy preukazuje podľa hmotného práva štátu, v ktorom malo dieťa obvyklý pobyt pred takýmto premiestnením alebo zadržaním. U dieťaťa, ktoré má obvyklý pobyt v Slovenskej republike, sa teda tieto otázky budú posudzovať podľa zákona o rodine. 

Keďže sa existencia rodičovských práv a povinností k dieťaťu v konaní o návrat dieťaťa v cudzine musí preukazovať vždy podľa cudzieho práva (v danom prípade slovenského),  možnosť vydania rozhodnutia spôsobom upraveným v navrhovanom ustanovení by žiadateľovi značne uľahčila procesnú situáciu v cudzine. Takúto možnosť predvída článok 15 Dohovoru, aj keď neukladá zmluvným štátom povinnosť takéto rozhodnutia vydávať. Doterajšia prax z konania o návrat detí z cudziny do Slovenskej republiky však ukazuje, že obzvlášť vo vzťahu ku štátom obyčajového práva (Veľká Británia, USA a pod.) by možnosť vydania takéhoto rozhodnutia bola žiaduca.  

Vzhľadom na účel, ktorý vydanie tohto rozhodnutia sleduje, sa nevyžaduje (a bolo by to vzhľadom na charakter konania v cudzine aj kontraproduktívne), aby účastníkom konania bola protistrana (t.j. rodič, ktorý dieťa do cudziny premiestnil alebo ho tam zadržal), aby súd nariaďoval pojednávanie alebo aby proti rozhodnutiu existoval opravný prostriedok. Účelom je dosiahnuť urýchlené vydanie rozhodnutia, ktoré možno použiť v konaní v cudzine ako dôkaz o existencii rodičovských práv a povinností a o ich porušení. Na vydanie takéhoto rozhodnutia súdu stačí znalosť právnej situácie podľa zákona o rodine a obsah prípadných existujúcich súdnych rozhodnutí vo veciach rodičovských práv a povinností.  

Mechanizmus navrhovanej úpravy sa bude aplikovať aj na vydanie osvedčenia o právnom postavení a o rozsahu oprávnení nositeľa rodičovských práv a povinností alebo inej osoby, ktorej sa zverila ochrana osoby alebo majetku dieťaťa podľa medzinárodnej zmluvy, ktorou je Slovenská republika viazaná.

Predmetné ustanovenie bolo súčasťou Občianskeho súdneho poriadku (§ 179a), pričom v rámci rekodifikácie civilného procesu nedošlo k jeho recepcii. Vzhľadom na to, že Slovenská republika je viazaná citovaným Dohovorom, javí sa ako účelné zabezpečiť uplatňovanie Dohovoru v návratových konaniach.

K bodu 26 (§ 138 ods. 3)

Od nadobudnutia účinnosti Civilného mimosporového poriadku (teda od 1. júla 2016) nie je procesne možné (aj s ohľadom na Dohovor o právach osôb so zdravotným postihnutím) úplné pozbavenie spôsobilosti na právne úkony. Vzhľadom na súčasné nastavenie právnej úpravy Civilného mimosporového poriadku, ktorá neumožňuje úplné pozbavenie spôsobilosti na právne úkony, je potrebné vypustiť tento v súčasnosti už obsolentný konštrukt aj z dikcie v § 138 odseku 3. 

K bodu 27 (§ 139)

Zavedenie obligatórnej povinnosti súdu vypočuť v konaní o osvojiteľnosti osoby zabezpečujúce starostlivosť o dieťa sa v aplikačnej praxi neosvedčilo. 

Novelizáciou v roku 2012 došlo k zmene pôvodného ustanovenia § 180a ods. 5 Občianskeho súdneho poriadku z obligatórneho postupu pri dokazovaní na fakultatívny vzhľadom na to, že každý prípad bolo potrebné posudzovať osobitne podľa okolností konkrétneho prípadu. Túto fakultatívnu koncepciu prevzal zo začiatku do § 139 aj Civilný mimosporový poriadok. Následne novelizáciou Civilného mimosporového poriadku, ktorá bola vykonaná zákonom č. 338/2022 Z. z., došlo s účinnosťou od 1. januára 2023 k zavedeniu obligatórnej povinnosti súdu vypočuť v rámci dokazovania v konaní o osvojiteľnosti toho, v koho starostlivosti sa dieťa nachádza, alebo štatutárny orgán zariadenia na výkon rozhodnutia súdu, v ktorom je dieťa umiestnené.

Navrhuje sa vrátiť k legislatívnej úprave resp. k procesnému mechanizmu, ktorý platil pred účinnosťou spomenutej novely č. 338/2022 Z. z. Navrhuje sa opätovne zaviesť fakultatívnu možnosť súdu vypočuť v rámci dokazovania v konaní o osvojiteľnosti toho, v koho starostlivosti sa dieťa nachádza, alebo štatutárny orgán zariadenia na výkon rozhodnutia súdu, v ktorom je dieťa umiestnené.

Ako už bolo uvedené, každý prípad v konaní o osvojiteľnosti je potrebné posudzovať osobitne podľa okolností konkrétneho prípadu. Má byť dané na zváženie súdu, či je v danom konkrétnom prípade nevyhnutné v rámci dokazovania vypočuť toho, v koho starostlivosti sa dieťa nachádza, napríklad osobu, ktorá má záujem si dieťa osvojiť. Záujem dieťaťa musí byť pri posúdení potreby, resp. vhodnosti daného dôkazného prostriedku prvoradým.

K bodu 28 (§ 144 ods. 2)

Dôvod zmeny je rovnaký, ako pri novelizácií ustanovenia § 138 odseku 3. 

K bodu 29 (§ 160 ods. 1)

Súčasne znenie § 160 ods. 1 spôsobuje výkladové problémy a rôznorodú prax súdov. Niektoré súdy ho pokladajú iba za ustanovenie upravujúce miestnu príslušnosť konania o schválení právneho úkonu maloletého dediča a toto konanie vedú v osobitnom registri mimo dedičského konania. Iné súdy ho vykladajú tak, že je súčasťou konania o dedičstve a poverenie notára sa vzťahuje aj na toto konanie, najmä s poukazom na § 160 ods. 2. V takom prípade o schválení právneho úkonu maloletého dediča rozhoduje notár. Sú aj súdy, ktoré umožňujú notárom rozhodovať o schválení právneho úkonu maloletého dediča a sami v osobitnom konaní rozhodujú o schválení právneho úkonu dediča, ktorý nemá spôsobilosť na právne úkony v potrebnom rozsahu. Pri príprave návrhu zákona prevládol názor, že notári nemajú tento druh rozhodnutí vydávať. Vzhľadom na uvedené sa preto toto rozhodnutie vylučuje z poverenia notára. Súčasne sa ustaľuje otázka, či schválenie právneho úkonu maloletého dediča realizuje súd v dedičskom súdnom spise alebo v súdnom spise starostlivosti súdu o maloletých, a to v prospech vydania rozhodnutia priamo v dedičskom spise, čím sa racionalizujú vnútorné postupy súdu, pretože dedičské konanie prebieha pred jedným sudcom (dedičská agenda) bez potreby zapojenia sudcu špecializujúceho sa rodinnoprávnu agendu.  

Návrh zákona v tejto časti reaguje na uznesenie Súdnej rady Slovenskej republiky č. 461/2024.

K bodu 30 (§ 161 ods. 1)

Navrhuje sa do ustanovenia § 161 odseku 1 doplniť, že poverenie súdu pre notára v konaní o dedičstve sa vzťahuje aj na vydanie opravného uznesenia  a  európskeho osvedčenia o dedičstve. 

Podľa § 224 Civilného sporového poriadku súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti.  

V praxi vyvstávajú situácie, keď niektorí notári žiadajú následne po vydaní poverenia v konaní o dedičstve ešte osobitne poverenia na spomenuté ďalšie úkony, čím sa zbytočne predlžuje konanie. S cieľom eliminovať nejednotné výklady a z toho prameniace nejednotné postupy v aplikačnej praxi sa explicitne ustanovuje, že poverenie súdu pre notára v konaní o dedičstve sa vzťahuje aj na vydanie opravného uznesenia  a  európskeho osvedčenia o dedičstve.

K bodu 31 (§ 161 ods. 2)

K písmenu e) 

Medzi taxatívne prípady, na ktoré sa nebude vzťahovať poverenie súdu pre notára v konaní o dedičstve, sa navrhuje expressis verbis doplniť v rámci nového písmena f) konanie o spornej pohľadávke po nariadení likvidácie dedičstva. 

Zmena má súvislosť so zmenami, ktoré sa navrhujú v ustanovení § 208 odsekoch 2 a 3; k tomu pozri tiež odôvodnenie k citovanému ustanoveniu. 

K písmenu f)

Medzi taxatívne prípady, na ktoré sa nebude vzťahovať poverenie súdu pre notára v konaní o dedičstve, sa navrhuje expressis verbis doplniť v rámci nového písmena g) úkony súdu prvej inštancie v odvolacom konaní.  

V aplikačnej praxi sa pri aplikácií § 161 odseku 2 vo vybraných prípadoch vyskytujú problémy v tom, že niektoré súdy - napriek jednoznačnej formulácii v dikcii § 71 Civilného mimosporového poriadku, podľa ktorej „po podaní odvolania notár predloží vec súdu prvej inštancie“ - zastávajú názor, že úkony súdu prvej inštancie v odvolacom konaní podľa § 373 a nasl. Civilného sporového poriadku, ako aj vyrubenie súdneho poplatku za podanie odvolania má vykonať tiež notár ako súdny komisár. Tento výklad odôvodňujú tým, že výpočet okruhu úkonov, ktoré v konaní o dedičstve nevykonáva notár, je taxatívny a všetky ostatné úkony patria do kompetencie povereného notára. Navrhovaným explicitným doplnením písmena g) do § 161 odseku 2, podľa ktorého sa poverenie súdu pre notára v konaní o dedičstve nevťahuje na úkony súdu prvej inštancie v odvolacom konaní, sa vylúčia akékoľvek pochybnosti o tom, kto má tieto úkony vykonať a dosiahne sa tým jednotný postup v praxi.

K bodu 32 (§ 186 ods. 1)

V § 186 odseku 1 sa navrhuje explicitne precizovať dôvody na odvolanie správcu dedičstva s cieľom predísť interpretačným otáznikom, ktoré vystali v aplikačnej praxi a vyvolávali nejednotné procesné postupy. Jednoznačne sa v § 186 odseku 1 ustanovuje, že funkcia správcu dedičstva zaniká z dvoch dôvodov, a to (i) právoplatnosťou uznesenia, ktorým sa končí konanie o dedičstve, ako aj (ii) právoplatnosťou uznesenia, ktorým súd odvolal správcu dedičstva.

K bodu 33 (§ 187 ods. 2)
 
Podľa aktuálneho znenia § 187 ods. 2 uznesenie o zastavení konania notár doručuje účastníkom, ktorí sú známi a ktorých pobyt je známy, t. j. každému potencionálnemu dedičovi a štátu, ktorý je účastníkom v časti týkajúcej sa odmeny notára. Takéto uznesenie však nemá pre potencionálneho dedičia žiadny praktický význam, pretože po poručiteľovi žiadny majetok nenadobudne (žiaden majetok nie je) a uznesením sa ani neurčí záväzný okruh dedičov. Jedným zo základných princípov civilného mimosporového konania je hospodárnosť konania, t. j. jeho vedenie bez zbytočných prieťahov a nákladov. Doručovanie uznesenia účastníkom, ktorí nemajú na rozhodnutí žiadny právny ani finančný záujem, spôsobuje zbytočné administratívne náklady a prieťahy, ktoré nemajú žiadne opodstatnenie, a zároveň tak zvyšuje výdavky štátu, pretože v tomto prípade trovy konania o dedičstve v súlade s § 50 platí štát. V tejto súvislosti je potrebné poukázať, že v Českej republike podľa § 153 zákona č. 292/2013 Sb. o zvláštních řízeních soudních platí, že ,,Nezanechal-li zůstavitel žádný majetek patřící do pozůstalosti, soud řízení o pozůstalosti zastaví. Rozhodnutí není třeba doručovat.“.

K bodu 34 (§ 188 ods. 2)

	Podľa aktuálne platného právneho stavu v prípade, ak ide o majetok nepatrnej hodnoty alebo majetok poručiteľa nepostačuje ani na úhradu primeraných nákladov spojených s pohrebom poručiteľa, buď sa prenechá osobe, ktorá sa postarala o pohreb avšak za podmienky, že s tým táto osoba súhlasí, alebo v prípade, ak je sporné kto sa postaral o pohreb, má súd obligatórne povinnosť tento v zásade nepatrný majetok prejednať ako dedičstvo a zákon mu inú možnosť nedáva aj napriek tomu, že prejednanie dedičstva znamená oveľa vyššie administratívne výdavky a omnoho dlhší proces ako je samotná hodnota poručiteľovho majetku. Obdobne ako v prípade poručiteľa, ktorý nezanechal žiaden majetok, je preto nevyhnutné brať do úvahy základný princíp mimosporového konania, ktorým je hospodárnosť konania, rovnako tak vedenie konania bez zbytočných prieťahov a nákladov. Preto sa umožňuje súdu, aby rozhodol na základe vlastného uváženia podľa skutkového stavu veci, či toto konanie v prípade, ak osoba, ktorá sa postarala o pohreb odmietne prevziať „nepatrné“ dedičstvo alebo ak je sporné, kto sa postaral o pohreb a teda nie je zrejmé, komu sa má toto „nepatrné dedičstvo odovzdať, zastaví alebo dedičstvo prejedná. Ak rozhodne o zastavení konania, dedičstvo pripadne štátu samozrejme ku dňu smrti poručiteľa. Navrhované riešenie má zabrániť „nehospodárnemu“ prejednávaniu dedičstva, o ktorom je zrejmé, že je nepatrné alebo nedosahuje ani hodnotu zodpovedajúcu výške primeraných nákladov spojených s pohrebom, a súčasne má zabrániť „navyšovaniu“ nákladov pozostalých, ktorí sa postarali o pohreb, pretože  dedičstvo im tieto náklady nepokrýva a súčasne v aktuálnom stave sa tieto náklady navyšujú o odmenu notára a hotové výdavky, ktoré mu patria v súvislosti s prejednaním dedičstva. Prejednávanie dedičstva v takomto prípade stráca zmysel.

K bodu 35 (§ 188 ods. 3)

Ide o zohľadnenie zmeny navrhovanej v § 187 ods. 2 aj v súvisiacom ustanovení § 188 ods. 3; k tomu pozri tiež odôvodnenie k citovanému ustanoveniu.

K bodu 36 (§ 194 ods. 4)

Ide o precizovanie platnej právnej úpravy, pretože otázka, či spor o započítanie daru je sporom o dedičské právo, nie je v rozhodovacej činnosti súdov posudzovaná rovnako. Predkladateľ má za to, že je preto potrebné túto otázku vyriešiť priamo výslovnou právnu úpravou, ktorá potvrdí záver, že spor o započítanie daru je dedičským sporom. Nie je možné akceptovať názor, aby v nesporovom dedičskom konaní, ktoré sa riadi zásadou oficiality a má presne ustanovený okruh účastníkov, sa budú riešiť aj sporové otázky. Takými môže byť napríklad, či poručiteľ daroval finančné prostriedky niektorému z dedičov a v akej výške. Na tento účel je potrebné vykonať riadne dokazovanie, vypočuť svedkov a pod., čo v dedičskom konaní nie je možné a explicitne upraviť, že taký spor o skutkový stav veci sa bude riadiť režimom sporu o dedičské právo a až do právoplatného súdneho rozhodnutia bude dedičské konanie prerušené. Po ukončení sporového konania o započítanie daru súd bude ďalej pokračovať v dedičskom konaní a započíta dar tak, ako to bude určené v rozhodnutí o tejto prejudiciálnej otázke.   

Návrh zákona v tejto časti reaguje na uznesenie Súdnej rady Slovenskej republiky č. 461/2024.

K bodu 37 (§ 207 ods. 3)

Vypúšťa sa ustanovenie, že pri speňažovaní majetku koná poverený notár vo vlastnom mene. Aj napriek vypusteniu tohto ustanovenia je zo znenia § 161 ods. 1 zrejmé, že notár je súdom poverený na všetky úkony likvidácie dedičstva vrátane speňaženia majetku a vydania uznesenia o rozvrhu výťažku. Toto ustanovenie popiera zásadu dedičského konania ako súdneho konania a poverenia notára ako súdneho komisára. Ak by notár konal vo vlastnom mene a nie v mene súdu, je vôbec otázne, či by mal rozhodovaciu právomoc. Navyše, niektorá odborná literatúra zo znenia tohto ustanovenia pod speňažením vo vlastnom mene vyvodzovala záver, že predaj majetku notárom formou kúpnych zmlúv, ktoré sú predmetom vkladového konania na príslušnom okresnom úrade, čo je právno-teoreticky nezdôvodniteľné. Notár nemôže vystupovať pri speňažovaní majetku ani za poručiteľa, ktorý smrťou stratil právnu subjektivitu, ani za jeho právnych nástupcov, keďže títo nemajú potvrdené nadobudnutie dedičstva. Notár od poverenia súdom až do právoplatného skončenia dedičského konania vystupuje za súd, speňažuje majetok za súd a vydáva rozhodnutia o pripadnutí majetku po speňažení za súd ako súdny komisár.  

Návrh zákona v tejto časti reaguje na uznesenie Súdnej rady Slovenskej republiky č. 461/2024.

K bodu 38 (§ 207 ods. 5)

Doplnenie nového odseku 5 v § 207 zohľadňuje analogickú úpravu podľa  § 93 ods. 2 a § 167k ods. 4 zákona č. 7/2005 Z. z. o konkurze a reštrukturalizácii a o zmene a doplnení niektorých zákonov. Podľa platnej právnej úpravy zabezpečovacie práva zanikajú až právoplatným skončením likvidácie na základe § 209 Civilného mimosporového poriadku. Ak sa napríklad majetok poručiteľa speňažuje ponukovým konaním, nový vlastník nadobudne majetok zaťažený záložným právom a musí čakať na výmaz až do právoplatného skončenia likvidácie, čo býva dlhý časový odstup. Z uvedeného dôvodu sa javí ako vecne správne racionalizovať priebeh dedičského konania a aplikovať osvedčené inštitúty zákona o konkurze a reštrukturalizácii.

K bodom 39 a 40 (§ 208 ods. 2 a 3)

Platné znenie § 208 odseku 2 druhá veta Civilného mimosporového poriadku, podľa ktorého „poverenie notára sa vzťahuje aj na vydanie tých uznesení, ktoré v konaní o rozvrhu výťažku vydáva exekučný súd“, vyvolalo v aplikačnej praxi paradoxnú situáciu. Dôvodom je to, že pri primeranom použití ustanovení Exekučného poriadku upravujúcich rozvrh výťažku z predaja nehnuteľností notár ako súdny komisár vykonáva zároveň úkony exekútora aj exekučného súdu. Deľba kompetencií medzi súdnym exekútorom a exekučným súdom je jednou z foriem dvojinštančnosti konania. Skutočnosť, že o určitých otázkach rozhoduje súd, ktorý má iný pohľad na vec ako súdny exekútor, prispieva k ochrane práv a oprávnených záujmov všetkých účastníkov exekučného konania. Nemalo by to byť inak ani v procese likvidácie dedičstva, v ktorom navyše kompetencie oboch orgánov sú presunuté na notára ako súdneho komisára, v právnej veci, ktorá je skôr charakteristická pre sporové súdne konania. Platná zákonná formulácia v § 208 odseku 2  o primeranom použití ustanovení Exekučného poriadku o rozvrhu výťažku z predaja nehnuteľností nie je dostatočne určitá a v praxi spôsobuje značné problémy.  So zámerom predísť uvedeným nezrovnalostiam sa dikcia v § 208 odseku 2 druhej vete navrhuje upraviť tak, že poverenie notára sa nevzťahuje na vydanie tých uznesení, ktoré v konaní o rozvrhu výťažku vydáva exekučný súd.

V nadväznosti na uvedené, sa do § 208 navrhuje doplniť nový odsek 3, v ktorom sa explicitne uvádza, ako má dedičský súd, súdny komisár,  rozvrhnúť výťažok dražby. V aplikačnej praxi zisteným nedostatkom aktuálnej úpravy likvidácie dedičstva je, že nerieši náklady bezprostredne spojené s pohrebom poručiteľa ako osobitný druh pohľadávky. Podľa aktuálneho znenia § 157 ods. 1 Exekučného poriadku pohrebné trovy je možné uspokojiť len v poslednej skupine ako ostatnú pohľadávku. Podľa pôvodnej právnej úpravy v Občianskom súdnom poriadku išlo o takú pohľadávku (vrátane nákladov poručiteľovej choroby), ktorá sa uspokojovala v prvej skupine popri trovách konania a splatnom výživnom. Zabezpečenie dôstojného pohrebu zomretého je v našej kultúre chápané ako dôležitý etický, kultúrny a sociálny akt. A pokiaľ tieto trovy neboli uhradené z peňazí poručiteľa, je žiaduce, aby osoba zabezpečujúca pohreb poručiteľa sa mohla domáhať uhradenia svojej pohľadávky popri trovách konania o dedičstve v prvej skupine.  

Veritelia budú môcť poprieť pravosť, výšku a poradie iných prihlásených pohľadávok. V prípade spornosti pohľadávky je príslušným súdom dedičský súd. Keďže rozhodovanie o spornosti pohľadávky nie je konaním o dedičstve ako takým, poverenie súdneho komisára sa na túto časť konania nevzťahuje. Dedičský súd nebude rozhodovať o rozvrhu výťažku, pokým sa nerozhodne o spornosti pohľadávky, keďže toto rozhodnutie môže mať vplyv na samotný rozvrh.  

Po vydaní rozvrhového uznesenia veriteľom ostáva možnosť podať proti rozhodnutiu súdneho komisára odvolanie postupom podľa § 69 až 73 Civilného mimosporového poriadku. 

Navrhovaná zmena má zároveň súvislosť so zmenou navrhovanou v ustanovení § 161 ods. 2.

K bodom 41 a 42 (§ 209 ods. 1 a 2)

Navrhuje sa explicitne upraviť na účely právnej istoty okamih, kedy končí likvidácia dedičstva, nakoľko aktuálna právna úprava takúto úpravu neobsahuje.

V prípade likvidácie dedičia dedičstvo odmietajú a ako účastník nastupuje titulom odúmrte štát. Z platného znenia § 209 nie je zrejmé, že také pohľadávky zanikajú aj voči štátu ako voči právnemu nástupcovi. Navyše, zodpovednosť za dlhy z hmotnoprávneho hľadiska sa voči dedičom riadi § 579 Občianskeho zákonníka kedy dedič zodpovedá do výšky ceny nadobudnutého dedičstva za primerané náklady spojené s pohrebom poručiteľa a za poručiteľove dlhy, ktoré na neho prešli poručiteľovou smrťou. Po nariadení likvidácie dedič, ale ani štát už žiaden majetok ako dedičstvo nenadobúda. Preto je potrebné, aby právna úprava mala generálny charakter. 

K bodu 43 (§ 231 ods. 2)

Civilný mimosporový poriadok v súčasnom znení neobsahuje ustanovenie výslovne upravujúce schválenie právneho úkonu vykonaného zákonným zástupcom za osobu obmedzenú v spôsobilosti na právne úkony v súlade s ustanovením § 28 Občianskeho zákonníka. 

Pri rozhodovaní súd postupuje použitím pravidla analógie na daný prípad zakotveného v čl. 3 ods. 1 Civilného mimosporového poriadku, kedy je potrebné aplikovať na danú vec ustanovenie § 119 Civilného mimosporového poriadku, ktoré procesné ustanovenie zakotvuje záujem maloletého ako kritérium pre schválenie právneho úkonu urobeného jeho zákonným zástupcom. 

Predkladateľ nepovažuje aktuálny právny stav za vyhovujúci, preto volí riešenie spočívajúce vo výslovnej úprave schvaľovania právneho úkonu za osobu, ktorej spôsobilosť na právne úkony je obmedzená. Rozhodujúcou okolnosťou, ktorú súd bude v takomto prípade posudzovať, je záujem dotknutej osoby. Koncepčne vychádza právna úprava v § 231 ods. 2 z platného znenia § 119 Civilného mimosporového poriadku.

K bodu 44 (§ 232 a § 252)

Podľa navrhovanej právnej úpravy sa budú pravidlá určovania miestnej príslušnosti podľa § 112 aplikovať aj v prípade konania o spôsobilosti na právne úkony a aj na konanie o prípustnosti prevzatia a držania v zdravotníckom zariadení. Svojou povahou ide o obdobné konania ako je konanie vo veciach starostlivosti súdu o maloletých, to platí aj pre vedenie súdneho spisu v týchto veciach. 

K bodu 45 (§ 240 ods. 1)

V záujme racionalizácie súdneho konania v konaní o spôsobilosti na právne úkony sa navrhuje, aby súd mohol ustanoviť dotknutej osobe opatrovníka, prípadne opatrovníka zmeniť, aj bez nariadenia pojednávania. Nejaví sa ako nevyhnutné v týchto veciach zotrvávať na procesnej zásade vykonávania pojednávania. Nariadenie pojednávania bude na úvahe súdu, ktorý po vyhodnotení relevantných okolností konkrétneho prípadu zvolí buď ustanovenie opatrovníka na pojednávaní alebo bez nariadenia pojednávania. 	

K bodom 46 a 47 (§ 240 ods. 3 a 4)

Cieľom navrhovanej zmeny § 240 je obnovenie právnej úpravy podľa § 189 Občianskeho súdneho poriadku, ktorý vo vymedzených prípadoch umožňoval na základe rozhodnutia súdu upustiť od doručenia rozhodnutia o spôsobilosti na právne úkony. Tento postup by sa mal opierať o posudok znalca, ktorý vie z odborného hľadiska zhodnotiť, či by doručenie rozhodnutia mohlo na adresáta pre jeho duševnú poruchu pôsobiť nepriaznivo alebo či adresát nie je schopný význam rozhodnutia pochopiť.

K bodu 48 (§ 243 ods. 2)

V konaní o spôsobilosť na právne úkony sa aktuálne javí ako žiadúce rozšíriť vo vybraných prípadoch formy vzhliadnutia aj prostredníctvom technických prostriedkov s cieľom zabezpečenia pružnosti a plynulosti tohto konania a súčasne z dôvodu vyššej efektivity a hospodárnosti súdneho konania.

Predkladateľ navrhuje, aby bolo možné vzhliadnuť osobu, o ktorej spôsobilosti sa koná a ktorá sa nachádza mimo obvodu súdu, aj prostredníctvom videokonferenčného zariadenia. Pričom novo navrhovaná úprava v ustanovení § 15a, v ktorom sa upravuje vykonávanie výsluchu prostredníctvom videokonferencie alebo iných prostriedkov komunikačnej technológie, sa tu použije primerane.

K bodu 49 (§ 244)

Precizuje sa ustanovenie v konaní o spôsobilosti na právne úkony vo vzťahu k ustanoveniu znalca s cieľom reagovať na požiadavky, ktoré vyvstali v aplikačnej praxi. 

Rovnako, ako doteraz platí, že súd v konaní o spôsobilosti na právne úkony ustanoví znalca. 

V odseku 2 je obsiahnutá fakultatívna úprava možnosti súdu vyslúchnuť znalca. 

V odseku 3 je obsiahnutá obligatórna úprava pre prípad, ak o výsluch znalca požiada osoba, o ktorej spôsobilosti sa koná alebo jej opatrovník. V takom prípade súd vyslúchne znalca vždy.

K bodu 50 (§ 248 ods. 2)

Navrhuje sa zakotviť možnosť súdu ex offo rozhodnúť o predbežnej vykonateľnosti vo vzťahu k výroku o ustanovení opatrovníka v konaní o obmedzení spôsobilosti na právne úkony. Súd môže aj bez návrhu vo výroku rozhodnutia vysloviť, že rozhodnutie vo výroku o ustanovení opatrovníka je vykonateľné doručením.

Rozhodnutie o obmedzení spôsobilosti na právne úkony je svojou povahou rozhodnutím o osobnom stave. V tomto prípade možno hovoriť o tom, že je daný všeobecný právny záujem na tom, aby mal súd zo zákona vytvorenú možnosť podľa posúdenia okolností konkrétneho prípadu z úradnej moci rozhodnúť o tom, že vykonateľnosť samostatného výroku o ustanovení opatrovníka nastane už samotným doručením a zabezpečiť tak vykonanie rozhodnutia – ustanovenie opatrovníka osobe obmedzenej v spôsobilosti na právne úkony bez zbytočných prieťahov.

K bodu 51 (§ 253 ods. 2)

Z poznatkov z aplikačnej praxe vystavalo odporúčanie s cieľom eliminovať praktické interpretačné otázniky, že by bolo vhodné explicitne doplniť resp. upresniť niektoré procesné aspekty v rámci právnej úpravy konania o prípustnosti a držania v zdravotníckom zariadení. 

V § 253 odseku 2 sa navrhuje spresniť notifikačnú (oznamovaciu) povinnosť zdravotníckeho zariadenia vo vzťahu k súdu v rámci detenčného konania v prípade, ak bola osoba, ktorá bola prijatá /umiestnená do zdravotníckeho zariadenia s informovaným súhlasom, následne obmedzená vo voľnom pohybe alebo v styku s vonkajším svetom. V takom prípade sa expressis verbis navrhuje ustanoviť právna fikcia, že obmedzenie umiestneného vo voľnom pohybe alebo styku s vonkajším svetom a to bez ohľadu na to, či boli použité obmedzovacie prostriedky, sa považuje za prevzatie umiestneného bez jeho informovaného súhlasu.

K bodu 52 (§ 260 ods. 2)

Ide o analogickú úpravu, aká sa navrhuje v ustanovení § 243 ods. 2; k tomu pozri odôvodnenie k citovanému ustanoveniu.

K bodom 53 až 55 (§ 262 ods. 2, 3 a 4)

Základný procesný rámec právnej úpravy v ustanovení § 262 zostáva vecne ako taký nezmenený. Z povahy veci, ako i z časových súvislostí vyplýva objektívna nemožnosť nariadiť pojednávanie v tejto fáze konania, čo nezbavuje súd povinnosti vykonať dokazovanie v rozsahu potrebnom na vydanie rozhodnutia vo veci. Uznesenie sa doručuje iba umiestnenému a zdravotníckemu zariadeniu. Prípadným ďalším účastníkom nie je objektívne možné v ustanovených lehotách uznesenie doručiť.

Navrhuje sa precizovať interval lehoty na vydanie uznesenia o prípustnosti prevzatia do zdravotníckeho zariadenia. Vo všeobecnosti rovnako, ako doteraz, platí, že súd vydá uznesenie do piatich dní od obmedzenia osobnej slobody umiestneného (§ 262 odsek 2). V § 262 odseku 3 sa novo navrhuje osobitne upraviť maximálny interval tejto lehoty výnimočne pre dve situácie, a to:
a) ak umiestnenie netrvá, alebo
b) ak umiestnený udelil dodatočný informovaný súhlas.

V uvedených dvoch prípadoch má súd vydať predmetné uznesenie najneskôr do 30 dní od obmedzenia osobnej slobody umiestneného a doručiť ho umiestnenému a zdravotníckemu zariadeniu do 24 hodín od jeho vydania (§ 262 ods. 4).

K bodu 56 (§ 274 ods. 1)

V záujme racionalizácie súdneho konania o ustanovení opatrovníka sa navrhuje, aby súd mohol ustanoviť opatrovníka, prípadne opatrovníka zmeniť, aj bez nariadenia pojednávania. Nejaví sa ako nevyhnutné v týchto veciach zotrvávať na procesnej zásade vykonávania pojednávania. Nariadenie pojednávania bude na úvahe súdu, ktorý po vyhodnotení relevantných okolností konkrétneho prípadu zvolí buď ustanovenie opatrovníka na pojednávaní alebo bez nariadenia pojednávania. 	

K bodom 57 a 58 (§ 304 písm. i) a § 306)

[bookmark: paragraf-304.odsek-1.text][bookmark: paragraf-304.odsek-1.pismeno-f.text][bookmark: paragraf-304.odsek-1.pismeno-i.text][bookmark: paragraf-304.odsek-1.pismeno-i]Z taxatívneho výpočtu konaní v niektorých veciach právnických osôb sa v § 304 vypúšťa konanie o práve akcionára na primeraný peňažný doplatok. 

V § 306 sa reaguje na túto zmenu vo vzťahu k vnútornému odkazu. 

K bodu 59 (§ 309c)

V platnej právnej úprave v § 309c absentuje explicitná úprava spôsobu ukončenia konania o zrušenie spoločnosti v prípade, ak spoločnosť vstúpi do likvidácie v období po vydaní rozhodnutia súdu o zrušení obchodnej spoločnosti, avšak pred vydaním rozhodnutia o jej výmaze. Registrový súd v predmetných prípadoch musí v súčasnosti analogicky aplikovať § 309c druhá veta Civilný mimosporový poriadok, podľa ktorej, „súd upovedomí spoločnosť o ukončení konania aj v prípade, že spoločnosť vstúpila do likvidácie pred rozhodnutím súdu o zrušení spoločnosti.“ A § 309h ods. 3 predmetného zákona, podľa ktorého, „ak voči spoločnosti prebieha konkurzné konanie, súd pred rozhodnutím o výmaze spoločnosti postupuje v závislosti od jeho výsledku. Ak sa na majetok spoločnosti vyhlási konkurz, konanie o zrušení spoločnosti sa zastavuje.“  

V nadväznosti na to, predkladateľ navrhuje v § 309c druhej vete doplniť úpravu tak, že súd upovedomí spoločnosť o ukončení likvidácie aj v prípade,  ak spoločnosť vstúpila do likvidácie pred rozhodnutím súdu o jej výmaze z obchodného registra a ustanovený likvidátor po skončení likvidácie podal návrh na výmaz spoločnosti z obchodného registra.

K bodu 60 (§ 359)

Navrhuje sa modifikovať doterajšiu právnu úpravu úschov v § 359. Navrhuje sa dať ustanoveniu § 359 charakter tzv. „súdnej úschovy“ (porovnaj nadpis paragrafu).

Cieľom procesnej rekodifikácie, ktorá nadobudla účinnosť 1. júla 2016, bolo odbúrať súdne úschovy. Dôvodová správa vtedy uvádzala, že „ďalej medzi mimosporové konania patria konanie o umorenie listiny a konanie vo veciach solučných úschov, ktoré sa z dôvodu potreby odbremenenia súdov zverujú notárom, ako aj ustanovenia upravujúce osvedčenie o európskom exekučnom titule.“ Preto aj tzv. "úradná úschova" upravená v ustanovení § 568 Občianskeho zákonníka bola od nadobudnutia účinnosti Civilného mimosporového poriadku zmenená zákonom č. 125/2016 Z. z. o niektorých opatreniach súvisiacich s prijatím Civilného sporového poriadku, Civilného mimosporového poriadku a Správneho súdneho poriadku a o zmene a doplnení niektorých zákonov na „notársku úschovu na účely splnenia záväzku“.

Účelom právnej úpravy konania o úschovách na účely splnenia záväzku je ochrana a zabezpečenie práv dlžníka („vyvlastniteľa“ v zmysle zákona č. 282/2015 Z. z.  o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov), ktorý chce splniť svoj dlh riadne a včas, pričom existujú dôvody na strane veriteľa, ktoré tomu bránia, napríklad úmrtie veriteľa. Hmotnoprávnym základom solučnej úschovy je § 568 Občianskeho zákonníka, ktorý umožňuje dlžníkovi splniť svoj záväzok voči veriteľovi jeho uložením do notárskej úschovy podľa ustanovení § 68a Notárskeho poriadku. Občiansky zákonník taxatívne ustanovuje prekážky na strane veriteľa, medzi ktorými sú aj dôvodné pochybnosti dlžníka, kto je veriteľom. O príklad pochybností dlžníka o tom, kto je veriteľom, pôjde najmä pri úmrtí alebo zániku veriteľa, prevode pohľadávky, prevode veci, s ktorou je spojené plnenie (prevod predmetu nájmu) a podobne. Dlžník teda pozná osoby, ktoré si uplatňujú právo na plnenie, vie ich identifikovať, nevie však určiť, komu z nich toto právo skutočne patrí. 

[bookmark: paragraf-568.odsek-1.text]Podľa § 568 Občianskeho zákonníka „ak dlžník nemôže splniť svoj záväzok veriteľovi, pretože veriteľ je neprítomný alebo je v omeškaní alebo ak dlžník má odôvodnené pochybnosti, kto je veriteľom, alebo veriteľa nepozná, nastávajú účinky splnenia záväzku, ak jeho predmet dlžník uloží do notárskej úschovy na účely splnenia záväzku. Vynaložené potrebné náklady s tým spojené znáša veriteľ.“ Takže náklady notárskej úschovy, ktoré vynaloží zložiteľ teda dlžník („vyvlastniteľ“ v zmysle zákona č. 282/2015 Z. z.  o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov), je povinný mu nahradiť veriteľ.

V aplikačnej praxi vyvstala aktuálne diskusia o tom, že súdom nepostačuje platná právna úprava v § 359 Civilného mimosporového poriadku a bolo by vhodné, aby zákonodarca „obnovil“ aspoň rámcovo pôvodnú úpravu súdnych úschov podľa Občianskeho súdneho poriadku. 

Podnetom na aktuálne diskusie sa stalo najmä súčasné nastavenie zákonnej úpravy vyvlastňovania, a to v § 6 ods. 6 zákona č. 282/2015 Z. z. o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov v znení zákona č. 26/2025 Z. z. Všetky veľké či strategické investičné projekty (napríklad diaľnice, priemyselné parky a podobne) so sebou prinášajú nápor na súdne úschovy podľa § 6 ods. 6 citovaného zákona. Podľa ustanovenia § 6 ods. 6 zákona č. 282/2015 Z. z. 
o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov, náhradu za vyvlastnenie, ktorú nemožno vyplatiť z dôvodu, že do právoplatnosti rozhodnutia nebolo právoplatne skončené konanie o dedičstve alebo súdne konanie, alebo nebola právoplatne skončená exekúcia, ktorých predmetom je vlastníctvo vyvlastňovaného pozemku alebo vyvlastňovanej stavby, zloží vyvlastniteľ v lehote 30 dní odo dňa nadobudnutia právoplatnosti rozhodnutia o vyvlastnení do úschovy na súde, v obvode ktorého sa nachádza pozemok alebo stavba. Podľa § 6 ods. 9 citovaného zákona náhradu za vyvlastnenie nehnuteľností, ktorých hodnovernosť údajov zapísaných v katastri nehnuteľností je spochybnená podľa osobitného predpisu, zloží vyvlastniteľ v lehote podľa odsekov 1 a 2 na súde, v ktorého obvode sa nehnuteľnosť nachádza. 

Predkladateľ navrhuje explicitne zakomponovať do pôsobnosti § 359 Civilného mimosporového poriadku aj toto konanie, ktoré sa stále v súdnej praxi vyskytuje. V súčasnosti súdy postupujú podľa princípov a zásad a na základe analógie. Absentuje však procesná opora v procesnom predpise. Z dôvodu chýbajúcej explicitnej úpravy vznikajú rôzne výklady. Napríklad na niektorých súdoch toto konanie zastavujú,  nakoľko, zastávajú názor, že ide o solučnú úschovu.  

K bodu 61 (§ 360a)

V súdnej praxi možno vysledovať v rámci podávania návrhov na nariadenie neodkladných opatrení v civilnom mimosporovom konaní prípady, na ktoré poukazuje aplikačná prax a to podávanie opakovaných návrhov, ktoré celkom zjavne slúžia na zneužitie práva alebo na svojvoľné a bezúspešné uplatňovanie alebo bránenie práva. V rodinnoprávnych veciach sú takéto návrhy často využívané ako prostriedok na riešenie osobných sporov medzi rodičmi. Súd nemá v súčasnosti procesný prostriedok, ktorým by mohol „sankcionovať“ resp. určitým postupom postihnúť takýchto účastníkov za to, že opätovne vyvolali zjavne nedôvodný spor. Súd sa v súčasnosti musí s každým takýmto návrhom zaoberať, zistiť a prešetrovať skutkový stav veci aj u iných orgánov. Paradoxne aj v týchto situáciách musí byť podľa platného právneho stavu poskytnutá súdna ochrana v zásade tzv. zjavnému zneužitiu práva. Dochádza tak často k zbytočnému zahlcovaniu súdov. 

Základnou úlohou súdnictva je vo všeobecnosti poskytovanie ochrany právam alebo právom chráneným záujmom fyzických osôb a právnických osôb a nie participovanie na takých postupoch, ktoré majú povahu šikany, či zneužívania práva na súdnu ochranu na úkor iných účastníkov právnych vzťahov, či orgánov verejnej moci. 

S princípom zákazu zneužitia práva počíta Civilný sporový poriadok, ako aj Správny súdny poriadok. Podľa základnej zásady v článku 5 Civilného sporového poriadku „zjavné zneužitie práva nepožíva právnu ochranu. Súd môže v rozsahu ustanovenom v tomto zákone odmietnuť a sankcionovať procesné úkony, ktoré celkom zjavne slúžia na zneužitie práva alebo na svojvoľné a bezúspešné uplatňovanie alebo bránenie práva, alebo vedú k nedôvodným prieťahom v konaní." V dôvodovej správe  sa k tejto procesnej zásade uvádza, že tento princíp je procesným ekvivalentom zákazu zneužitia subjektívnych práv, ktorý je latentne prítomný v európskych právnych poriadkoch, napr. aj § 3 ods. 1 slovenského Občianskeho zákonníka a pod. Súdu sa umožňuje odmietnuť konkrétne procesné úkony, ktoré sú zjavným zneužitím práva, či neprihliadnuť na ne alebo ich dokonca procesne sankcionovať (napr. možnosť udeliť pokutu za nedôvodnú námietku zaujatosti sudcu, princíp separácie trov konania, neprihliadnutie na procesne prekludované úkony a pod. V § 138 Civilného sporového poriadku je ďalej upravená napríklad tzv. zjavne nedôvodná žaloba. Okrem Civilného sporového poriadku ustanovil explicitný zákaz zneužitia práva v rámci základných princípov konania aj Správny súdny poriadok v § 5 ods. 12, podľa ktorého, „správny súd výnimočne neposkytne ochranu právam alebo právom chráneným záujmom fyzickej osoby a právnickej osoby, ak nimi podaný návrh sleduje zjavné zneužitie práva." Odkaz na zneužitie práva možno ďalej nájsť aj v ustanovení § 28 Správneho súdneho poriadku: „Správny súd môže výnimočne odmietnuť žalobu fyzickej osoby a právnickej osoby, ktorá má zjavne šikanózny charakter alebo ktorou sa sleduje zneužitie práva či jeho bezúspešné uplatňovanie. Správny súd môže tiež sankcionovať procesné úkony účastníkov konania, ktoré slúžia na zneužitie práv, najmä na prieťahy v konaní." 
 
V zmysle novo navrhovaného § 360a opakovaný návrh na nariadenie neodkladného opatrenia, ktorý bude celkom zjavne slúžiť na zneužitie práva alebo na svojvoľné a bezúspešné uplatňovanie alebo bránenie práva, súd môže odmietnuť.

Zákaz zneužitia práva predstavuje jeden z konkurujúcich protichodných princípov známych už v rímskom práve:
1. Nullus videtur dolo facere, qui suo iure - nekoná protiprávne ten, kto vykonáva svoje právo) a
2. Male enim nostro iure uti non debemus utitur - právo sa nemá zneužívať.

V právnej teórií a v odborných publikáciách možno vysledovať rôzne definície zneužitia práva, napríklad, ako:
· správanie zdanlivo dovolené, ktorým má byť dosiahnutý výsledok nedovolený.
· taký výkon subjektívneho práva či interpretáciu objektívneho práva, ktoré sú v rozpore s jeho účelom, i keď nie v rozpore s objektívnym právom, či znením právnej normy,
· použitie práva spôsobom, ktorým by použité byť nemalo, kedy spolu súťažia dve interpretačné kritéria: jazyková interpretácia proti teleologickej interpretácií normy, pričom uznať zneužitie práva znamená uprednostniť účel pred samotným znením normy a odmietnuť formalistický prístup.
 	
Hypotéza  navrhovaná v § 360a rozlišuje formou alternatívneho výpočtu tri zákonné dôvody na nepriznanie právnej ochrany a teda odmietnutie návrhu na nariadenie neodkladného opatrenia:

Prvý dôvod spočíva v tom, že musí ísť o „zjavné“ zneužitie práva. Zmysel nepriznania právnej ochrany iba "zjavnému" zneužitiu práva je predovšetkým ten, aby nedochádzalo k zneužívaniu tohto inštitútu, t.j. aby nedochádzalo (paradoxne) k zneužívaniu zákazu zneužitia práva. To znamená, aby nebola právna ochrana odmietaná tam, kde nie je jasné, či skutočne k zneužitiu práva došlo. Pri otázke posúdenia a výkladu zjavnosti sa, ako optimálne javí vychádzať zo spojenia dvoch koncepcií a to: 
· zjavnosť ako otázka miery, intenzity zneužitia. To znamená nepriznať právnu ochranu takému zneužitiu práva, ktoré je intenzívne, evidentné, zjavné, až extrémne (ako ultima ratio, prostriedok poslednej inštancie). Sankcionovanie v podobe odmietanie takých návrhov by sa v tomto duchu malo týkať určitého kvalifikovaného zneužitie práva. 
· zjavnosť ako otázka viditeľnosti, resp. dokázateľnosti zneužitia práva. Táto koncepcia súvisí s predchádzajúcou. Je totiž ľahšie dokázateľné, že právo bolo zneužité, ak je intenzita tohto zneužitia vysoká a rovnako, ak bolo právo vykonávané v rozpore s jeho jasne definovateľným účelom. 

Spojenie uvedených dvoch koncepcií pripúšťa, aby o zneužitie práva mohlo ísť aj vtedy, ak nie je možné presne určiť účel, v rozpore s ktorým sa subjektívne právo vykonáva, ale je jasné, že účel sledovaný subjektom vykonávajúcim subjektívne právo nie je racionálny a nie je tak v súlade s účelom daného subjektívneho práva.

Druhým dôvodom a tretím dôvodom na to, aby súd odmietol návrh na nariadenie neodkladného opatrenia, je svojvoľné a bezúspešné uplatňovanie práva a svojvoľné a bezúspešné bránenie práva.  Aj svojvoľné uplatňovanie, resp. bránenie práva súvisí s účelom, za ktorým je právo vykonávané. Právo sa v takýchto prípadoch vykonáva "samo pre seba", nesleduje sa ním žiaden právom predpokladaný racionálny účel. Nie je tu daný ani naliehavý právny záujem. Subjekt, ktorý podáva takýto návrh, nemá záujem o vyriešenie veci preto, aby boli usporiadané právne vzťahy medzi účastníkmi konania, prípadne, aby bola poskytnutá ochrana najlepšiemu záujmu maloletého dieťaťa. Pokiaľ ide o aspekt bezúspešného uplatňovania alebo bránenia práva, právo je uplatňované, alebo bránené zjavne bezúspešne vtedy, ak účel, ktorý je uplatňovaním práva sledovaný, celkom očividne nemôže byť dosiahnutý. Gro i tejto kategórie spočíva v účele, tentoraz ale nie je právo vykonávané nutne v rozpore s účelom daného práva, nemusí ísť ani o nemravné vykonávanie práva či vykonávanie "práva pre právo", ale sledovaný účel nie je zjavne možné dosiahnuť. Podľa judikatúry Najvyššieho súdu Slovenskej republiky o zjavne bezúspešné uplatňovanie alebo bránenie práva ide najmä vtedy, ak už zo skutkových tvrdení žiadateľa je nepochybné, že mu vo veci nemôže byť vyhovené.

Na túto zmenu nadväzuje zmena v článku II zákona Slovenskej národnej rady č. 71/1992 Z. z.. Na konanie o takýchto návrhoch sa nebude vzťahovať rozsah vecného oslobodenia od súdneho poplatku. Navrhuje sa spoplatniť opakované návrhy na nariadenie neodkladného opatrenia v konaní vo veciach starostlivosti súdu o maloletých vrátane výkonu rozhodnutia vo veciach maloletých, ak súd takýto návrh odmietne podľa § 361a Civilného mimosporového poriadku a to pevnou sadzbou 66 eur. 

K bodu 62 (§ 365 ods. 1)

Navrhuje sa explicitne uviesť, že o nariadení neodkladného opatrenia vo veciach ochrany maloletého podľa § 365 odseku 1 rozhodne súd:
a) bez návrhu, alebo 
b) na návrh orgánu sociálnoprávnej ochrany detí a sociálnej kurately. 

Zmena sa navrhuje najmä s cieľom eliminovať výkladové otázniky v aplikačnej praxi, ako aj z dôvodu jednoznačnosti vymedzenia aktívnej legitimácie na podanie takéhoto návrhu.

K bodu 63 (§ 365 ods. 9)

V platnej právnej úprave v Civilnom mimosporovom poriadku absentuje explicitná úprava postupu odvolacieho súdu pri rozhodovaní o odvolaní proti uzneseniu o nariadení neodkladného opatrenia podľa § 365 ods. 1, najmä vo vzťahu k jednotnému výkladu a jednoznačnému zodpovedaniu otázky vymedzenia časového intervalu resp. zákonnej lehoty vrátane otázky určenia počiatku plynutia lehoty na rozhodnutie odvolacieho súdu o odvolaní v týchto konkrétnych veciach.

Zo samotnej povahy inštitútu neodkladného opatrenia vo veciach ochrany maloletého je zrejmá požiadavka v prvom rade na zabezpečenie bezodkladnosti rozhodovania ako takého. V novo doplnenom odseku 9 sa expressis verbis navrhuje ustanoviť, že „odvolací súd rozhodne o odvolaní bezodkladne po predložení veci odvolaciemu súdu, najneskôr do 30 dní od predloženia veci odvolaciemu súdu.“ Prioritu má teda bezodkladnosť rozhodnutia o odvolaní, ktorá začína plynúť momentom predloženia veci odvolaciemu súdu. Zároveň sa presne určením počtu dní ohraničuje maximálny časový rámec, do kedy najneskôr musí odvolací súd rozhodnúť. 

Zámerom navrhovaného doplnenia právnej úpravy je zabezpečiť plynulosť a efektívnosť súdneho konania s dôrazom na ochranu záujmov maloletých detí a odstrániť prípadné nejednotné postupy v praxi. 

K bodom 64 až 69 (§ 367)

Úprava znenia odseku 1 sa zosúlaďuje s úpravou v § 24 odseku 1 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov, teda s jednotlivými formami osobnej starostlivosti (zverenie dieťaťa do osobnej starostlivosti jedného z rodičov, zverenie dieťaťa do spoločnej osobnej starostlivosti obidvoch rodičov a zverenie dieťaťa do striedavej osobnej starostlivosti oboch rodičov). Neodkladným opatrením môže súd dočasne zveriť maloletého do osobnej starostlivosti jedného z rodičov, do striedavej osobnej starostlivosti oboch rodičov alebo do starostlivosti fyzickej osoby alebo právnickej osoby, ktorú súd určí v uznesení. Podstatným znakom naďalej zostáva „dočasnosť“ zverenia do tej ktorej formy osobnej starostlivosťou prostredníctvom neodkladného opatrenia.  

V odseku 2 sa – obdobne, ako v § 365 odseku 1 – precizuje aktívna legitimácia orgánu sociálnoprávnej ochrany detí a sociálnej kurately na podanie návrhu na nariadenie neodkladného opatrenia. Neodkladným opatrením môže súd na návrh orgánu sociálnoprávnej ochrany detí a sociálnej kurately alebo aj bez návrhu nariadiť, aby ten, kto má maloletého pri sebe, maloletého dočasne odovzdal do starostlivosti toho, koho označí súd. Upresňuje sa, že orgán sociálnoprávnej ochrany detí a sociálnej kurately môže podať taký návrh iba, ak má byť maloletý dočasne odovzdaný do starostlivosti právnickej osoby, ktorú určí súd v uznesení. K tomu porovnaj aj zmenu navrhovanú v § 365 odseku 1. Rovnako, ako doteraz, zostáva nastavená maximálna šesťmesačná lehota na určenie času trvania neodkladného opatrenia, ak súd neodkladným opatrením nariadil odovzdanie maloletého do starostlivosti zariadenia na výkon rozhodnutia súdu.

V odsekoch 3 až 9 sa z dôvodu precizovania textu dopĺňa vnútorný odkaz na neodkladné opatrenie podľa odseku 2 tak, aby bolo zrejmé, že tieto odseky sa aplikujú na neodkladné opatrenie podľa odseku 2. 

V odseku 7 sa precizuje text v nadväznosti na zmenu znenia v odseku 2, tak, že súd zruší aj bez návrhu neodkladné opatrenie podľa ods. 2, ak sa zmenia pomery alebo ak odpadli dôvody, pre ktoré bolo nariadené.

Doplnenie navrhovanej úpravy do nového odseku 9 vychádza z rovnakých dôvodov, aké sú uvedené v odôvodnení k § 365 ods. 9; k tomu pozri odôvodnenie k citovanému ustanoveniu. 

K bodu 70 (§ 374)

Novelou Civilného mimosporového konania, ktorá bola vykonaná zákonom č. 338/2022 Z. z. s účinnosťou od 1. januára 2023 sa v § 374 odseku 1 explicitne ustanovila zásada, že v konaní o výkon rozhodnutia vo veciach maloletých súd na prejednanie veci obligatórne nariadi pojednávanie. V nadväznosti na to, sa kogentným spôsobom v § 374 odseku 2 upravilo výnimočné prelomenie tejto zásady formou úzkeho taxatívneho výpočtu prípadov, kedy pojednávanie nie je potrebné nariaďovať (napríklad konanie o návrat maloletého do cudziny pri neoprávnenom premiestnení alebo zadržaní). 

Táto kogentná právna úprava v § 374, ktorá plošne upravila od 1. januára 2023 obligatórnosť nariadenia pojednávaní v konaní o výkon rozhodnutia vo veciach maloletých detí, sa v praxi neosvedčila. V rámci konaní o výkon rozhodnutia vo veciach maloletých detí sa v praxi vyskytujú rôzne situácie, ktoré by si, pokiaľ ide o otázku potreby nariadiť pojednávanie, vyžadovali zo strany súdu individuálne ad hoc posúdenie (podľa okolnosti konkrétneho prípadu), vrátane situácií, pri ktorých je zrejmé, že nariaďovania pojednávania nie je potrebné, prípadne sa javí s akcentom na zabezpečenie rýchlosti a plynulosti konania nariadenie pojednávania ako kontraproduktívne a nadbytočné. Z tohto dôvodu sa navrhuje upustiť od obligatórneho nariaďovania pojednávania a vrátiť sa k mechanizmu fakultatívnosti.

K bodu 71 (§ 377)

Navrhuje sa skrátiť lehotu, v ktorej má súd rozhodnúť o nariadení výkonu rozhodnutia vo veciach maloletých detí alebo o zamietnutí návrhu na nariadenie výkonu rozhodnutia. Podľa platnej právnej úpravy je súd povinný rozhodnúť o návrhu na nariadenie výkonu rozhodnutia v lehote najneskôr do šiestich mesiacov odo dňa podania návrhu. Predtým však súd musí v zmysle platného § 374 odseku 1 nariadiť vo veci pojednávanie. Od podania návrhu na výkon rozhodnutia na súd po samotné rozhodnutie uplynie teda aktuálne doba najmenej šiestich mesiacov, kedy rodič nevidí maloleté dieťa. Lehota šiestich mesiacov na vydanie rozhodnutia sa javí vo vzťahu k ochrane záujmov maloletého dieťaťa v tomto kontexte ako pridlhá. V nadväznosti na to, že predkladateľ navrhuje v § 374 upustiť od obligatórneho nariaďovania pojednávania a vrátiť sa k mechanizmu fakultatívnosti nariadenia pojednávania, sa zároveň navrhuje skrátiť aj doterajšiu šesťmesačnú lehotu v § 377 odseku 1 na lehotutri  mesiace. 

K bodu 72 (§ 378 ods. 1)

V rámci postupu súdu pred uskutočnením výkonu rozhodnutia vo veciach maloletých detí podľa platnej právnej úpravy môže súd vykonať po vydaní uznesenia o nariadení výkonu rozhodnutia alebo súčasne s vydaním tohto uznesenia úkony a opatrenia smerujúce k tomu, aby došlo k dobrovoľnému splneniu povinnosti. V § 378 odseku 1 sa navrhuje táto úprava explicitne doplniť tak, že na tento účel súd môže tiež vykonať informatívne stretnutie rodičov. Pôjde však o fakultatívny inštitút. Je nepochybné, že v praxi sú aj prípady, kedy je zrejmé, že informatívne stretnutie rodičov neprinesie žiaden posun vo veci, preto nie je dôvod trvať na jeho obligatórnosti.  Okrem toho po novom bude platiť, že uskutočnenie výkonu rozhodnutia bude môcť zabezpečovať vyšší súdny úradník-koordinátor na základe poverenia sudcu. 

K bodu 73 (§ 382)

Postupnosť konania o výkone rozhodnutia vo veciach maloletých detí je nasledovná: nariadenie výkonu → výzva na dobrovoľné plnenie → pokuty, či iné donucovanie opatrenia → uskutočnenie výkonu rozhodnutia (t.j. faktické odňatie dieťaťa).  Podľa platnej právnej úpravy platí, že ak výzva súdu na dobrovoľné splnenie povinnosti zostane bezvýsledná, súd môže uložiť povinnému pokutu do 1 000 eur. 

V platnej právnej úprave však absentuje exaktné vymedzenie časového rámca, v rámci ktorého má povinný dobrovoľne splniť svoju povinnosť, čo môže viesť k zbytočnému predlžovaniu konania a  k interpretačným otáznikom a nejednotným postupom v aplikačnej praxi. Predkladateľ navrhuje úpravu mechanizmu, v ktorom povinnému začne plynúť po uložení pokuty lehota na dodatočné splnenie pôvodne uloženej povinnosti. Doručením uznesenia o uložení pokuty povinnému začne plynúť nová lehota v dĺžke desať dní na dodatočné splnenie pôvodne uloženej povinnosti. Po uplynutí tejto lehoty bude súd povinný najskôr do piatich pracovných dní zistiť u oprávneného, či došlo k splneniu povinnosti.

Ak povinný napriek tomu, že mu už bola uložená pokuta, nesplní ani dodatočne svoju povinnosť počas novo plynúcej desaťdňovej lehoty, ktorá mu je v návrhu zákona daná explicitne k dispozícií, súd mu bude môcť uložiť  pokutu aj opakovane za každé porušenie povinnosti, ktorá mu vyplýva z rozhodnutia. Uložiť povinnému opakovanú pokutu bude možné v lehote nie kratšej ako desať dní odo dňa, kedy sa súd dozvie, že nedošlo k splneniu povinnosti. 

K bodu 74 (§ 383 ods. 3 až 6)

	V rámci výkonu vo veciach maloletých sa navrhuje zavedenie nových opatrení a to zadržanie vodičského preukazu a zadržanie osvedčenia o evidencii vozidla, ktoré majú prevenčný charakter a majú smerovať k dobrovoľnému plneniu povinnosti. Inšpiráciou je aktuálne účinná právna úprava v Exekučnom poriadku. 
	
Je zrejmé, že v rámci výkonu rozhodnutia vo veciach maloletých aktuálne platná právna úprava pracuje s dvoma „donucovacími prostriedkami“, ktoré však v mnohých prípadoch nevedú k splneniu cieľa (dobrovoľné plnenie povinnosti povinným). Vo vzťahu k pokute je potrebné uviesť, že táto je v mnohých prípadoch nevymožiteľná (napr. z dôvodu obštrukcií na strane povinného) alebo jej faktické vymoženie je z dôvodu majetkových pomerov povinného v zásade nemožné a jej uloženie je teda bez efektu. Vo vzťahu k zastaveniu výplaty rodičovského príspevku a prídavkom na deti je toto objektívne možné len v prípade, ak tieto „príspevky“ štát vypláca povinnej osobe, čo samozrejme nie je pravidlom. Práve z uvedených dôvodov s navrhuje doplniť toto vykonávacie konanie o nové inštitúty, ktoré najmä z psychologického hľadiska majú motivovať povinné osoby a viesť ich k dobrovoľnému plneniu povinnosti, keďže ide o citeľný „nepeňažný“ tlak na povinného, ktorý je v tomto smere efektívnejší.

	Uloženie navrhovaných donucovacích opatrení samozrejme podlieha posúdeniu súdu z hľadiska vhodnosti a primeranosti najmä s ohľadom na význam pôvodne uloženej povinnosti a samozrejme najmä s ohľadom na záujem maloletého dieťaťa, pričom súd o týchto opatreniach (okrem uloženia pokuty alebo rozhodnutia o zastavený výplaty príspevkov) súd rozhodne až po dôsledkom zvážení všetkých podstatných skutočností vrátane preskúmania existencie ochranných zákonných obmedzení pre uloženie týchto opatrení (tieto obmedzenia sú upravené v odseku 4). 

	Pri rozhodovaní o zrušení opatrení súd postupuje bezodkladne, pretože účelom opatrení nie je sankcionovať povinného, ale viesť ho k dobrovoľnému plneniu povinnosti. Na účely zabezpečenia reálnosti výkonu súd zasiela rozhodnutia o uložení alebo zrušení týchto opatrení príslušnému orgánu Policajnému zboru podľa miesta pobytu povinného, ktorý zabezpečí zaevidovanie tohto rozhodnutia v príslušných evidenciách a prípadné reálne vykonanie uloženého opatrenia. 

K bodu 75 (§ 384 ods. 1)

Na zmeny, ktoré sa navrhujú vykonať v § 382 odseku 3, nadväzuje explicitné doplnenie druhej vety v § 384 odseku 1. Podľa platnej právnej úpravy platí, že ak úkony a opatrenia súdu smerujúce k dobrovoľnému splneniu povinnosti zostali bezvýsledné, súd výkon rozhodnutia uskutoční. K tomuto platnému a dlhodobo osvedčenému všeobecnému pravidlu, v ktorom sa zdôrazňuje potreba pružného prístupu k uskutočneniu výkonu rozhodnutia (napríklad aj vylúčením suspenzívneho účinku odvolania voči uzneseniu o nariadení výkonu rozhodnutia), sa navrhuje expressis verbis pripojiť pravidlo, ktoré bude reagovať osobitne na zmeny navrhované v § 382. Podľa návrhu zákona súd uskutoční výkon rozhodnutia vždy, ak povinný napriek dvom pokutám uloženým podľa § 382 dobrovoľne nesplní uloženú povinnosť. Zámerom je tiež zamedziť obštrukčnému správaniu povinného so zreteľom na zabezpečenie včasnej ochrany práv a právom chránených záujmov oprávneného. 

K bodu 76 (§ 386 ods. 2)

Explicitne sa upravuje možnosť sudcu poveriť vyššieho súdneho úradníka na to, aby ho zabezpečoval odňatie maloletého v konaní o výkon rozhodnutia vo veciach maloletých. V tomto prípade bude mať na tomto úseku poverený vyšší súdny úradník pri výkone rozhodnutia rovnaké oprávnenia, aké má sudca podľa Civilného mimosporového poriadku.

K bodom 77 a 78 (§ 389 ods. 1 a 4)

V § 389 odseku 1 sa navrhuje upresniť dikciu zákonných predpokladov na odklad výkonu rozhodnutia vo veciach maloletých. Javí sa, ako potrebné, expressis verbis zdôrazniť požiadavku „dočasného“ („prechodného“) charakteru danej prekážky (obdobne, ako v § 61h ods. 1 písm. h) Exekučného poriadku a v minulosti aj v Občianskom súdnom poriadku). To znamená, aby bolo zrejmé, že predmetná prekážka po určitom čase odpadne a nepôjde o trvalý (dlhodobý) stav. Zároveň sa na strane povinného ustanovuje predpoklad nezavineného („bez svojej viny“) vzniku takejto prechodnej prekážky – dočasného stavu a zároveň sa normatívne zdôrazňuje intenzita následkov, ktoré hrozia, že by mohli byť danou prechodnou prekážkou spôsobené („zvlášť nepriaznivé následky“).

Prvým dôvodom na to, aby súd mohol (fakultatívne) odložiť aj bez návrhu výkon rozhodnutia podľa odseku 1 prvej vety, je splnenie nasledovných dvoch kumulatívnych podmienok a to, že:
1. Povinný sa bez svojej viny ocitne prechodne (dočasne) v takom postavení, že by neodkladný výkon rozhodnutia mohol mať zvlášť nepriaznivé následky:
· pre neho, alebo 
· pre maloletého.

2. A oprávnený by nebol odkladom výkonu rozhodnutia vážne poškodený.

Druhým (samostatným) dôvodom na to, aby súd mohol (fakultatívne) odložiť aj bez návrhu výkon rozhodnutia podľa odseku 1 druhej vety, je situácia, ak možno očakávať, že výkon rozhodnutia bude zastavený.

Pokiaľ ide o úpravu v § 389 odseku 4, ako je uvedené vo všeobecnej časti dôvodovej správy v oblasti rodinnoprávnej agendy je vo všeobecnosti jedným z okruhov navrhovaných zmien rozšírenie možnosti súdu priznať vybraným rozhodnutiam predbežnú vykonateľnosť. Z aplikačnej praxe vyplynula požiadavka expressis verbis priznať priamo v Civilnom mimosporovom poriadku predbežnú vykonateľnosť aj uzneseniu o odklade výkonu rozhodnutia. Proti tomuto uzneseniu je prípustné odvolanie.

K bodu 79 [§ 390 ods. 1 písm. g)]

Javí sa ako kontraproduktívne realizovať výkon rozhodnutia pri úprave styku  maloletého staršieho ako 15 rokov. V praxi dochádza k situáciám, kedy takýto maloletý nespolupracuje, ujde a podobne. Preto sa navrhuje rozšíriť dôvody na to, kedy súd aj bez návrhu uznesením zastaví konanie o výkon rozhodnutia o situáciu, kedy  maloletý starší ako 15 rokov vyjadrí nesúhlas s výkonom rozhodnutia o úprave styku a tento jeho nesúhlas súd po posúdení všetkých okolností vyhodnotí ako v súlade s jeho najlepším záujmom.

K bodu 80 (§ 396e)

V § 396e sú obsiahnuté nevyhnutné prechodné ustanovenia s cieľom jednoznačným spôsobom vyriešiť kolíziu doterajšej právnej úpravy a novej právnej úpravy v prebiehajúcich konaniach.  

V zásade sa bude aplikovať všeobecné procesné pravidlo, podľa ktorého sa „staré“ prebiehajúce súdne konania t. j. konania začaté a právoplatne neskončené do 30. júna 2027, dokončia podľa platnej právnej úpravy, t. j. podľa Civilného mimosporového poriadku v znení účinnom do 30. júna 2027. V odseku 1 sa preto zavádza procesné pravidlo, podľa ktorého sa konania začaté a právoplatne neskončené nadobudnutia účinnosti novej právnej úpravy, dokončia podľa Civilného mimosporového poriadku v znení účinnom do 30. júna 2027.
	
Osobitne sa umožňuje použitie nových zavádzaných opatrení aj v konaniach, ktoré sú vedené a neskončené do 30. júna 2027.

Na koncepčnú zmenu navrhovanú v úprave miestnej príslušnosti reaguje prechodné ustanovenie v odseku 3. Ustanovenie § 112 v znení účinnom od 1. júla 2027 sa v konaní, ktoré nie je právoplatne skončené do 30. júna 2027, nepoužije.

V § 75 predkladateľ navrhuje vylúčiť možnosť podania mimoriadneho opravného prostriedku – žaloby na obnovu konania proti právoplatnému uzneseniu v konaní o návrat maloletého do cudziny vo veciach neoprávneného premiestnenia alebo zadržania. Na doterajšie prebiehajúce konania o žalobe na obnovu konania proti takýmto právoplatným uzneseniam sa aplikuje režim upravený v § 396d odseku 4. Konanie o žalobe na obnovu konania proti právoplatnému uzneseniu v konaní o návrat maloletého do cudziny vo veciach neoprávneného premiestnenia alebo zadržania začaté pred nadobudnutím účinnosti tejto novely zákona, sa dokončí podľa Civilného mimosporového poriadku účinného do nadobudnutia účinnosti tejto novely zákona teda do 30. júna 2027.


K čl. II
(zákon Slovenskej národnej rady č. 71/1992 Zb.)

K bodom 1 a 2

Navrhované zmeny súvisia s úpravou v novo navrhovanom ustanovení § 361a; k tomu pozri odôvodnenie k citovanému ustanoveniu. 

V § 4 odseku 1 zákona Slovenskej národnej rady č. 71/1992 Zb. je upravený vecný rozsah konaní, ktoré sú oslobodené zo zákona od súdnych poplatkov (tzv. vecné oslobodenie). Medzi tieto konania sú okrem iného v odseku 1 písmene a) zahrnuté aj konania vo veciach starostlivosti súdu o maloletých. V tejto úprave zákonodarca vyjadril, že ochrana záujmov maloletých detí je prvoradým hľadiskom pri poskytnutí právnej (súdnej) ochrany právom a záujmom maloletých detí. 

V navrhovanom doplnení nového odseku 6 do § 4 predkladateľ v nadväznosti na novú úpravu navrhovanú v § 361a Civilného mimosporového poriadku ustanovuje osobitnú výnimku resp. výnimočné prelomenie § 4 odseku 1 písmeno a), teda rozsahu vecného oslobodenia, pokiaľ ide o konania vo veciach starostlivosti o maloletých. Oslobodenie podľa odseku 1 písmena a) sa nebude vzťahovať na konanie o opakovanom návrhu na nariadenie neodkladného opatrenia v konaní vo veciach starostlivosti súdu o maloletých vrátane výkonu rozhodnutia vo veciach maloletých, ak súd návrh odmietol podľa § 361a Civilného mimosporového poriadku.

V nadväznosti na to, sa do položky 1 sadzobníka súdnych poplatkov dopĺňa nová položka [písmeno h)], v ktorej sa ustanovuje súdny poplatok 66 eur z opakovaného návrhu na nariadenie neodkladného opatrenia v konaní vo veciach starostlivosti súdu o maloletých vrátane výkonu rozhodnutia vo veciach maloletých, ak súd návrh odmietol podľa § 361a Civilného mimosporového poriadku.

K čl. III
(zákon č. 549/2003 Z. z.)

K bodu 1 (poznámka pod čiarou k odkazu 1)

Legislatívno-technická úprava citácie v poznámke pod čiarou k odkazu 1.

K bodu 2 (§ 2 ods. 4)

Precizuje sa v nadväznosti na platnú právnu úpravu v zákone č. 192/2023 Z. z. o registri trestov a o zmene a doplnení niektorých zákonov preukazovanie podmienky bezúhonnosti u súdnych úradníkov, ktorá sa bude preukazovať novým typom verejnej listiny, a to odpisom registra trestov pre vybrané povolania a civilný proces.

K bodu 3

Poznámky pod čiarou k odkazom 4 a 4a sa vypúšťajú, nakoľko sa stali obsolentnými a pre pochopenie právnej úpravy sa nejaví ako nevyhnutné referovať na zákon o registri trestov. Predpokladá sa, že notorietu typu „register trestov“ nie je potrebné referencovať v poznámke pod čiarou.




K bodu 4 (§ 3 ods. 1)

Ako vyplýva z odôvodnenia čl. I jedným zo zámerov predkladaného návrhu zákona je implementácia výstupov projektu Implementácia opatrení na podporu reformy štruktúry a optimalizácie procesov v rodinnoprávnej agende“, a to v oblasti multidisciplinárneho prístupu súdu v rodinnoprávnej. Na tento účel sa v rámci právnej úpravy Civilného mimosporového poriadku zavádza právna úprava informatívneho stretnutia rodičov. Z hľadiska jeho inštitucionálneho zabezpečenia sa do zákonnej úpravy premieta doterajšia právna úprava obsiahnutá vo vyhláške č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy.

V nadväznosti na zmeny a doplnenia Civilného mimosporového poriadku je potrebné inštitút vyššieho súdneho úradníka-koordinátora premietnuť aj do zákona č. 549/2003 Z. z. o súdnych úradníkoch v znení neskorších predpisov. Vyšší súdny úradník-koordinátor je vyšším súdnym úradníkom, ktorý má v civilnom procese špecifické úlohy, a to v rodinnoprávnej agende. 

Explicitne sa upravuje pravidlo, že, ak funkcia vyššieho súdneho úradníka-koordinátora nebude na príslušnom súde obsadená, úlohy vyššieho súdneho úradníka-koordinátora bude plniť vyšší súdny úradník.

K bodu 5  (§ 5 ods. 1)

Expressis verbis sa vo výpočte prípadov v § 5 odseku 1, kedy v občianskom súdnom konaní vyšší súdny úradník koná a rozhoduje na základe poverenia sudcu, upravuje aj  konanie o výkon rozhodnutia o výchove maloletých detí.

K bodu 6 (§ 7 ods. 2)

V reakcii na navrhovaný § 30a Civilného mimosporového poriadku sa navrhuje zrkadlová úprava pôsobnosti vyššieho súdneho úradníka pri vykonávaní informatívneho stretnutia rodičov.  

Vyšší súdny úradník-koordinátor v civilnom procese bude vykonávať informatívne stretnutie rodičov v konaní vo veciach starostlivosti súdu o maloletých a úkony spojené s informatívnym stretnutím rodičov, ak si jeho vedenie nevyhradí sudca. Ak to bude v danom konkrétnom prípade potrebné, môže sa na informatívnom stretnutí rodičov zúčastniť aj psychológ, teda súd tu môže využiť podpornú psychologickú činnosť psychológa.

Praktickou úlohou vyššieho súdneho úradníka – koordinátora je tu predovšetkým viesť rodičov k prevzatiu rodičovskej zodpovednosti, využitiu odbornej pomoci a k uzavretiu rodičovskej dohody. Možnosti odbornej pomoci, teda ich druhy a formy sa v tom ktorom konkrétnom prípade odlišujú v závislosti na možnostiach dostupnosti konkrétnej odbornej pomoci a možnostiach a schopnostiach rodičov absolvovať konkrétnu odbornú pomoc. Rodičom môže byť navrhnutá  napríklad mediácia podľa zákona č. 420/2004 Z. z. o mediácii a o doplnení niektorých zákonov v znení neskorších predpisov, služby referátu poradensko-psychologických služieb, odborná pomoc štátnych a neštátnych centier pre deti a rodiny a iných neziskových organizácií a subjektov (na základe odporúčania orgánu sociálnoprávnej ochrany detí a sociálnej kurately), vrátane fyzických a právnických osôb poskytujúcich odborné služby v procese rozpadu rodiny na súkromnej báze, ktoré môžu prispieť k riešeniu rodičovského konfliktu.  
 
Dosiahnutie uzatvorenia rodičovskej dohody je treba vnímať predovšetkým v záujme maloletého dieťaťa ako pozitívny výsledok. Ak sa rodičia na tvorbe pravidiel výkonu ich rodičovských práv a povinností v súvislosti s ukončením ich spolužitia aktívne spolupodieľajú, je pre nich riešenie viac akceptovateľné ako autoritatívne súdne rozhodnutie. Súčasne je väčší predpoklad, že ho budú dobrovoľne a dlhodobo dodržiavať. Základnou podmienkou fungovania takejto dohody je v prvom rade spolupracujúce nastavenie rodičov.  

K bodu 7 

Legislatívno-technická úprava resp. aktualizácia citácie v poznámke pod čiarou k odkazu 14.

K čl. IV
(zákon č. 586/2003 Z. z.)

K § 87 ods. 3

Zmena súvisí so zmenou § 117 odsek 1 písmene c) Civilného mimosporového poriadku, teda s úpravou okruhu subjektov, ktoré môže súd v prípade potreby ustanoviť maloletému za procesného opatrovníka. Medzi tieto subjekty sa do príkladmého výpočtu v § 117 odseku 1 písmene c) Civilného mimosporového poriadku navrhuje zaradiť aj advokát. 

V nadväznosti na to, sa navrhuje rozšíriť okruh druhov zoznamov, ktoré vedie Slovenská advokátska komora v zmysle § 87 zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov. V súvislosti so spomenutou úpravou navrhovanou v § 117 odseku 1 písmene c) Civilného mimosporového poriadku sa navrhuje, že Slovenská advokátska komora bude viesť zoznam advokátov, ktorých môže predseda senátu alebo sudca ustanoviť za procesného opatrovníka maloletému. Takéhoto advokáta Slovenská advokátska komora zapíše alebo vyčiarkne z tohto osobitného zoznamu na jeho žiadosť. 

Komora zapíše alebo vyčiarkne advokáta z tohto zoznamu na jeho žiadosť. Predkladateľ navrhuje splnomocniť Slovenskú advokátsku komoru na to, aby podrobnosti o splnení odborných predpokladov na zápis advokáta do novo navrhovaného osobitného zoznamu upravila a určilo vo svojom internom predpise.


K čl. V
(zákon č. 36/2005 Z. z.)

K bodom 1, 2, 3 a 4 (§ 31 a § 96)

V súvislosti so zmenami v procesnej koncepcií opatrovníctva ako aj pojmologickými zmenami je potrebné vypustiť slovo „kolízny“ v príslušných ustanoveniach zákona o rodine.




K čl. VI 
(zákon č. 305/2005 Z. z.)

K bodu 1 a 2 (§ 20)

V nadväznosti na navrhované zmeny v procesnom zastupovaní detí v súdnych konaniach v článku I (Civilný mimosporový poriadok) a v článku V (zákon o rodine) je potrebné vykonať zmenu súvisiaceho ustanovenia § 20 zákona č. 305/2005 Z. z. 

Aktuálne znenie ustanovenia § 20 upravuje v odseku 1 vo všeobecnosti základný rámec úloh orgánu sociálnoprávnej ochrany detí a sociálnej kurately tak, aby bolo zrejmé, že i v čase, kedy prebieha súdne konanie, v ktorom bol ustanovený orgán sociálnoprávnej ochrany detí a sociálnej kurately za procesného (kolízneho) opatrovníka dieťaťa, má plniť orgán sociálnoprávnej ochrany detí a sociálnej kurately ako príslušný orgán verejnej správy pre výkon opatrení sociálnoprávnej ochrany detí a sociálnej kurately svoju zákonom vymedzenú pôsobnosť s využitím opatrení podľa zákona č. 305/2005 Z. z. 

Ustanovenie § 20 upravuje v odsekoch 2 a 3 situáciu, v ktorej orgán sociálnoprávnej ochrany detí a sociálnej kurately vystupuje v postavení strany v konaní ako procesný (kolízny) opatrovník dieťaťa pre situácie stretu záujmov alebo možného stretu záujmov zákonného zástupcu dieťaťa so záujmami dieťaťa (resp. stretu záujmov tých, ktorých zastupuje ten istý zákonný zástupca). 

Prvá veta v § 20 odseku 2 upravuje vo všeobecnosti oprávnenie orgánu sociálnoprávnej ochrany detí a sociálnej kurately ako procesného (kolízneho) opatrovníka zisťovať rodinné, bytové a sociálne pomery na účely výkonu funkcie procesného (kolízneho) opatrovníka, a to aj v prípade, že  dieťaťu nebola stanovená miera ohrozenia a nie je na mieste vykonávať opatrenia podľa zákona č. 305/2005 Z. z. Kým prvá veta odseku 2 § 20 upravuje oprávnenie orgánu sociálnoprávnej ochrany detí a sociálnej kurately všeobecne vo vzťahu ku všetkým konaniam, druhá veta odseku 2 (doplnená do ustanovenia s účinnosťou od 1. júla 2011) smeruje do časti konaní, ktorých predmetom je úprava rodičovských práv a povinností vo veciach podľa § 24 až § 26 a § 36 zákona o rodine. Konkrétne určuje orgánu sociálnoprávnej ochrany detí a sociálnej kurately ako procesnému (kolíznemu) opatrovníkovi, na aké okolnosti sa má zamerať pri zisťovaní informácií na účely výkonu funkcie procesného (kolízneho) opatrovníka v týchto druhoch súdnych konaní. K tejto časti odseku 2 sa viaže aj odsek 3 § 20.

Novelou zákona č. 305/2005 Z. z. bola s účinnosťou od 1. mája 2022 v odseku 3 zavedená povinnosť orgánu sociálnoprávnej ochrany detí a sociálnej kurately, ktorý bol ustanovený súdom za kolízneho opatrovníka, uskutočniť po ustanovení do funkcie kolízneho opatrovníka s rodičmi informatívny pohovor v ustanovenej lehote a s ustanovenými náležitosťami. Účelom tohto doplnenia bolo podľa dôvodovej správy vytvoriť právny základ pre zjednotenie postupu orgánov sociálnoprávnej ochrany detí a sociálnej kurately v pozícii kolíznych opatrovníkov s cieľom na začiatku konania súdu vo veciach úpravy rodičovských práv a povinností k maloletému dieťaťu prispieť k objektívnej informovanosti rodičov o postavení kolízneho opatrovníka, jeho možnostiach a činnosti, ako aj o možnostiach pomoci...“ (citované z Dôvodovej správy, 2021).   

	Zavedením inštitútu informatívneho stretnutia rodičov na súde v čase po podaní návrhu v roku 2023, v súvislosti s navrhovanými zmenami na podporu multidisciplinárneho prístupu v konaniach starostlivosti súdu o maloletých v čl. I a v neposlednom rade aj vzhľadom na povinnosť súdu poučiť účastníkov o ich procesných právach a povinnostiach sa javí osobitné informovanie rodičov o úlohách procesného opatrovníka zo strany orgánu sociálnoprávnej ochrany detí a sociálnej kurately po ustanovení do funkcie procesného (kolízneho) opatrovníka prinajmenšom neefektívne. 

V súvislosti s odsekmi 2 a 3 je podstatné uviesť, že na účely iných konaní, v ktorých orgán sociálnoprávnej ochrany detí a sociálnej kurately vystupuje ako procesný (kolízny) opatrovník dieťaťa, nie sú jeho úlohy bližšie špecifikované a postupuje podľa povahy konania, v ktorom dieťa zastupuje. Rovnako podstatným je, že aj keď v prípade orgánu sociálnoprávnej ochrany detí a sociálnej kurately funkciu procesného (kolízneho) opatrovníka vykonáva orgán verejnej správy, vzťah opatrovníka (v tomto prípade procesného), a zastúpeného – dieťaťa, má súkromnoprávnu povahu a žiaden zákon pre prípad, že funkciu procesného (kolízneho) opatrovníka vykonáva (resp. bude vykonávať) iná osoba ako orgán sociálnoprávnej ochrany detí a sociálnej kurately (tak, ako to už aj dnes predpokladá Civilný mimosporový poriadok) neupravuje špecifické podmienky výkonu tejto funkcie, či osobitné úlohy pre procesných (kolíznych) opatrovníkov v závislosti od toho, aký subjekt túto funkciu vykonáva. 

Dôvodom na zmeny v zastupovaní detí v súdnych konaniach a pri právnych úkonoch je z hľadiska orgánu sociálnoprávnej ochrany detí a sociálnej kurately tak, ako už bolo uvedené k súvisiacim bodom v čl. I, spojenie viacerých rolí, v ktorých pôsobí orgán sociálnoprávnej ochrany detí a sociálnej kurately v čase súdneho konania, čo v konečnom dôsledku komplikuje výkon jeho pôsobnosti.  

Počas súdneho konania, rovnako ako v čase, kedy ešte alebo už nekoná súd alebo v situácii dieťaťa, ktorú je možné riešiť bez zásahu súdu, vykonáva orgán sociálnoprávnej ochrany detí a sociálnej kurately rôzne opatrenia. Na rôzne situácie dieťaťa a jeho rodiny je možné reagovať voľbou rôznych opatrení, závažnosť ktorých určuje miera ohrozenia dieťaťa (do práce s rodinou sa podľa potreby zapájajú aj ďalšie subjekty – napr. Centrá pre deti a rodiny). Ak napr. dieťa alebo rodič potrebujú pomoc z dôvodu, že nie sú schopní riešiť problémy/konflikty v rodine, prispôsobiť sa novej situácii v rodine, alebo ak ide o rodinu so špecifickým problémom prichádza do úvahy (ako súčasť vykonávaných opatrení) vykonanie alebo zabezpečenie vykonania napr. odborných metód určených na prispôsobenie sa novej situácii, úpravu rodinných a sociálnych pomerov dieťaťa, podporu riešenia výchovných, sociálnych a iných problémov v rodine a v medziľudských vzťahoch, na podporu obnovy alebo rozvoja rodičovských zručností, atď. Orgán sociálnoprávnej ochrany detí a sociálnej kurately využíva v rôznych situáciách detí aj inštitút výchovných opatrení upravených zákonom č. 305/2005 Z. z. a zákonom o rodine, poskytuje rôzne formy pomoci a podpory náhradným rodičom, ako aj  rodičom a rodinám detí, z ktorých museli byť deti z rôznych dôvodov vyňaté (spravidla na návrh orgánu sociálnoprávnej ochrany detí a sociálnej kurately).  

Na základe vyššie uvedeného  je cieľom zmien, navrhovaných v ustanovení § 20, najmä jednoznačne odčleniť úlohy orgánu sociálnoprávnej ochrany detí a sociálnej kurately ako orgánu verejnej moci pre oblasť sociálnoprávnej ochrany detí a sociálnej kurately od povinností a výkonu oprávnení vyplývajúcich z funkcie procesného opatrovníka a zabezpečiť, aby mal súd potrebné informácie o pomeroch dieťaťa, a to aj vtedy ak orgán sociálnoprávnej ochrany detí nebude vykonávať funkciu procesného opatrovníka alebo  nebude pre dieťa vykonávať opatrenia sociálnoprávnej ochrany detí a sociálnej kurately. Zároveň je potrebné zabezpečiť, aby sa každému dieťaťu dostalo v konaní rovnakého procesného zastúpenia nezávisle na osobe procesného opatrovníka. 

K odseku 1 

Orgán sociálnoprávnej ochrany detí a sociálnej kurately vykonáva funkciu procesného opatrovníka (tzv. kolízneho opatrovníka) na základe § 117 Civilného mimosporového poriadku a § 73 ods. 2 písm. b) druhého bodu zákona č. 305/2005 Z. z.  Z tohto dôvodu nie je potrebné duplikovať túto úlohu aj v ustanovení § 20 zákona č. 305/2005 Z. z. - ide  o procesné zastúpenie procesným opatrovníkom, ktorého rozsah úloh a oprávnení vyplýva z Civilného mimosporového poriadku.
 
Čo je však potrebné jednoznačne ustanoviť, je rozsah povinností orgánu sociálnoprávnej ochrany detí a sociálnej kurately, ktoré plní na základe žiadosti súdu a na výkon ktorých je zo svojho zákonného určenia najvhodnejší. 

Funkcia procesného opatrovníka spočíva vo výkone procesných úkonov, medzi ktoré nepatrí zisťovanie pomerov (rodinných, bytových sociálnych) dieťaťa, navyše metódami (napr. sociálnej práce), ktoré využíva pri svojej práci orgán sociálnoprávnej ochrany detí a sociálnej kurately. Úlohu zisťovať rodinné, bytové a sociálne pomery na účely toho-ktorého konania musí plniť orgán sociálnoprávnej ochrany detí a sociálnej kurately nezávisle na tom, koho súd ustanovil do funkcie procesného opatrovníka. Obsah zisťovania pomerov má zodpovedať povahe konania, do ktorého súd takéto zisťovanie žiada (iné zameranie bude mať tzv. zisťovanie pomerov na účely konania vo veci úpravy práv a povinností rodiča k dieťaťu, iné do konania vo veci vyživovacej povinnosti a iné do konania vo veci zverenia dieťaťa do pestúnskej starostlivosti).  

Orgán sociálnoprávnej ochrany detí a sociálnej kurately, a to aj v prípade, ak nebude procesným opatrovníkom dieťaťa, bude i naďalej poskytovať súdu informácie o vykonaných opatreniach pre dieťa a rodinu (ak boli alebo sú vykonávané), o možnostiach odbornej pomoci dieťaťu, rodičovi alebo inej osobe, ktorá sa osobne stará o dieťa, ktoré sú v jeho možnostiach alebo sú dostupné v tom – ktorom regióne. 

Rovnako musí súd zo strany orgánu  sociálnoprávnej ochrany detí a sociálnej kurately získať v konaní o zverení maloletého do predosvojiteľskej starostlivosti, ak je dieťaťu sprostredkované medzištátne osvojenie, informácie k dodržaniu princípu subsidiarity ako podmienky pre medzištátne osvojenie. Nakoľko podľa aktuálne platnej úpravy tlmočí informácie k posúdeniu dodržania princípu subsidiarity súdu kolízny opatrovník dieťaťa, navrhuje sa taká úprava, ktorá zabezpečí, aby súd získal tieto informácie od orgánu sociálnoprávnej ochrany detí a sociálnej kurately, ktorý vedie prípad dieťaťa  nezávisle na tom, či bude v konaní v postavení kolízneho opatrovníka - prepojenie na 4. novelizačný bod. 
  
Hoci sa navrhuje vypustiť informatívny pohovor s rodičmi, navrhuje sa osobitne pre prípad, že nebude orgán sociálnoprávnej ochrany detí a sociálnej kurately procesným opatrovníkom dieťaťa a nebude ani pre dieťa vykonávať opatrenia (t.j. pre prípad, že dieťa nie je jeho klientom), aby na žiadosť súdu poskytol orgán sociálnoprávnej ochrany detí a sociálnej kurately všeobecné informácie účastníkom konania vo veciach úpravy výkonu rodičovských práv a povinností. 

K odseku 2

V snahe predísť neželanej praxi deformovania dokazovania získavaním výsledkov šetrení pomerov mimo potrieb súdu, sa navrhuje, aby zisťovanie  rodinných pomerov, bytových pomerov a sociálnych pomerov dieťaťa pre účely konania bolo možné výlučne na žiadosť súdu. Každý účastník konania jeho zákonný zástupca, procesný opatrovník, advokát alebo subjekt, ktorý súd pribral do konania má možnosť v konaní navrhnúť súdu vykonanie dôkazu a to vrátane zistenia pomerov dieťaťa. Samozrejme, orgán sociálnoprávnej ochrany detí a sociálnej kurately týmto nestráca oprávnenia, ktoré ustanovuje zákon na účely sociálnoprávnej ochrany detí a sociálnej kurately napr. v situácii možného ohrozenia dieťaťa. 

Navrhuje sa tiež upraviť, že orgán sociálnoprávnej ochrany detí a sociálnej kurately nie je oprávnený poskytovať informácie o vykonávaných opatreniach sociálnoprávnej ochrany detí a sociálnej kurately vyššie uvedenému okruhu osôb. Tieto informácie poskytne súdu a oprávnené osoby ich môžu získať nahliadnutím do súdneho spisu, resp. môžu ich navrhnúť ako dôkaz v konaní. Orgán sociálnoprávnej ochrany detí a sociálnej kurately nemôže relevantne posúdiť oprávnenosť osôb získať informácie zo súkromného života dieťaťa a jeho rodiny. Samozrejme, rodič ako zákonný zástupca dieťaťa má právo nazerať do dokumentácie, ktorá je vedená o jeho dieťati s výnimkami uvedenými v 96b ods. 4 (vo všeobecnosti, pokiaľ sa zbierajú informácie  pre vyjadrenia, do správ, tieto sa nesprístupňujú  do ich doručenia/oznámenia  súdu, orgánu činnému v trestnom konaní, záznamy z rozhovoru s dieťaťom sa nesprístupňujú, ak s tým dieťa nesúhlasí). 

K odseku 3

V súvislosti s ustanovením úloh, ktoré vykoná orgán sociálnoprávnej ochrany detí a sociálnej kurately  na požiadanie súdu pre prípad, že je orgán sociálnoprávnej ochrany detí a sociálnej kurately navrhovateľ, je potrebné upraviť, že úkony a informácie, ktoré by vykonával a podával na požiadanie súdu, vykonáva a podáva v rámci svojho postavenia navrhovateľa (t.j. aj bez žiadosti súdu). 

K bodu 3 (§ 25a)

Ako už bolo uvedené, úlohou orgánu sociálnoprávnej ochrany detí a sociálnej kurately je v závislosti od určenej miery ohrozenia výkon opatrení podľa zákona č. 305/2005 Z.z. Výkon funkcie procesného (kolízneho) opatrovníka nie je výkonom opatrenia sociálnoprávnej ochrany detí a sociálnej kurately, ale výkon súdnej funkcie na základe rozhodnutia súdu, pričom úlohy a oprávnenia procesného (kolízneho) opatrovníka možno odvodiť zo samotného Civilného mimosporového konania. 

 Navrhuje sa jednoznačne upraviť, že úlohy, ktoré plní, resp. bude plniť orgán sociálnoprávnej ochrany detí a sociálnej kurately pre súd na účely súdnych konaní, samotný výkon procesného opatrovníka a zisťovanie názoru dieťaťa na požiadanie súdu (súd zisťuje názor dieťa sám alebo prostredníctvom orgánu sociálnoprávnej ochrany detí a sociálnej kurately, t.j.  nie prostredníctvom kolízneho – procesného opatrovníka) v situácii, kedy dieťa nie je klientom orgánu sociálnoprávnej ochrany a sociálnej kurately (vykonávanie opatrení nie je potrebné z iných dôvodov)  nebudú samé o sebe dôvodom na zhodnotenie situácie dieťaťa a rodiny, posúdenie možností rodičov, ďalších príbuzných a iných blízkych osôb dieťaťa riešiť situáciu dieťaťa a rodiny na účely určenia miery ohrozenia dieťaťa a určenie miery ohrozenia dieťaťa.  

K bodu 4 (§ 44 ods. 8)

V § 44 ods. 8 zákona č. 305/2005 Z. z. je upravený, ako súčasť postupov sprostredkovania medzištátneho osvojenia, mechanizmus, akým orgány sociálnoprávnej ochrany detí a sociálnej kurately zabezpečia, aby informácie o všetkých krokoch, ktoré boli vykonané na vyčerpanie všetkých možností umiestnenia dieťaťa vo vhodnom rodinnom prostredí na území Slovenskej republiky mal automaticky k dispozícii súd. Tieto  informácie získava orgán sociálnoprávnej ochrany detí a sociálnej kurately, ktorý vedie prípad dieťa, ktorému bolo sprostredkované medzištátne osvojenie a ktorý tiež plní/plnil úlohu procesného (kolízneho) opatrovníka v konaní o predosvojiteľskej starostlivosti. 

Nakoľko podľa aktuálne platnej úpravy tlmočí informácie k posúdeniu dodržania princípu subsidiarity súdu procesný (kolízny) opatrovník dieťaťa, navrhuje sa taká úprava, ktorá zabezpečí, aby súd získal tieto informácie od orgánu sociálnoprávnej ochrany detí a sociálnej kurately, ktorý vedie prípad dieťaťa  nezávisle na tom, či bude v konaní v postavení procesného opatrovníka.
  
Je preto potrebné upraviť ustanovenie § 44 odseku 8 tak, že potrebné informácie poskytne súdu príslušný orgán sociálnoprávnej ochrany detí a sociálnej kurately  a nie procesný opatrovník.

K bodom 5 až 7  (§ 73 ods. 2, § 96a ods. 3 a § 96b ods. 4)

Legislatívno-technická úprava súvisiaca s vypustením legislatívnej skratky „kolízny opatrovník“ v článku V (zákon o rodine) a súvisiacim spresnením formy opatrovníctva (procesné opatrovníctvo). 

K bodu 8 (§ 96b ods. 4 písm. e))

V súvislosti s bodom 1 (§ 20 ods. 1 písm. b) prvý a tretí bod) sa navrhuje zaradiť medzi náležitosti spisovej dokumentácie dieťaťa, ktoré nie je možné sprístupniť, podklady k informácií o opatreniach sociálnoprávnej ochrany detí a sociálnej kurately pre dieťa, jeho rodiča alebo osobu, ktorá sa osobne stará o dieťa, ako aj informácie  k osvedčeniu, že bol dodržaný princíp subsidiarity pre konanie o zverení maloletého do predosvojiteľskej starostlivosti, ak je dieťaťu sprostredkované medzištátne osvojenie do času, kým nebudú doručené súdu. Záznamy zo zisťovania pomerov dieťaťa zisťované na žiadosť súdu nebudú sprístupňované.


K čl. VII
(zákon č. 327/2005 Z. z.)

K bodu 1 (§ 3 ods. 4 a 5)

V nadväznosti na zmenu, ktorá sa navrhuje v § 117 Civilného mimosporového poriadku, sa do § 3 odseku 4 zákona č. 327/2005 Z. z. zakotvuje nová kompetencia Centra právnej pomoci a to výkon funkcie procesného opatrovníka ustanoveného podľa § 117 Civilného mimosporového poriadku. Výkon funkcie procesného opatrovníka Centrom právnej pomoci nebude konaním o nároku na poskytnutie právnej pomoci, ani poskytovaním právnej pomoci.
	 
K tomu porov. aj odôvodnenie k § 117 v čl. I. 
	
	Zároveň z aplikačnej praxe vyplynula potreba ďalšej oblasti pôsobnosti Centra právnej pomoci; v nadväznosti na to sa v § 3 ods. 5 rozširuje súčasná agenda Centra činnosti, ktorá sa bude zameriavať na zvyšovanie právneho povedomia verejnosti, a to najmä v oblasti finančnej gramotnosti, prevencie proti zanedbávaniu povinnej školskej dochádzky a ochrany seniorov pred podvodmi a zneužívaním. 

K bodu 2 (§ 9 ods. 4)
	
	V súvislosti s nadobudnutím účinnosti novely zákona č. 327/2005 Z. z., od 01.07.2025 z aplikačnej praxe Centra právnej pomoci vyplynula potreba zvýšenia poplatku za predbežné konzultácie a to tak v prípadoch osobného bankrotu ako aj civilnej agendy. Nakoľko novelou zákona boli ustanovené viaceré výnimky, kedy Centrum poplatok povinne odpustí a súčasne sa zaviedla možnosť Centra rozhodnúť o odpustení poplatku aj v iných prípadoch hodných osobitného zreteľa, je vhodné s ohľadom na aktuálnu aplikačnú prax poplatkovú povinnosť mierne zvýšiť. Toto zvýšenie prispeje k tomu, aby inštitút predbežných konzultácií nebol zneužívaný a plnil svoj účel.  

K čl. VIII
(účinnosť)

Nadobudnutie účinnosti návrhu zákona sa navrhuje od 1. júla 2027.

